Nova Toyota Yaris - počela proizvodnja u Francuskoj - Automagazin\nČetvrta generacija najprodavanijeg Toyotinog modela u Evropi prvi je kompaktni automobil izrađen na GA-B platformi Toyotine nove globalne arhitekture (Toyota New Global Architecture -TNGA), koja predstavlja temelj za unapređene dinamike, performansi, upravljivosti i bezbednosti, kao i privlačnog izgleda.\nTMMF je postala četvrta fabrika u Evropi koja je uvela u proizvodnju vozila na platformi TNGA, nakon Toyota Motor Manufacturing Turkey (Toyota C-HR i Corolla Sedan), Toyota Motor Manufacturing UK (Corolla Hatchback i Touring Sports) i Toyota Motor Russia (Camry i RAV4). Ovo ulaganje dodatno jača strategiju TME za lokalizaciju proizvodnje i maksimalno korišćenje proizvodnih kapaciteta. Toyotina strategija lokalizacije takođe obuhvata i proizvodnju glavnih sklopova vozila: novi Yaris opremljen je poslednjom generacijom 1,5-litarskog motora TNGA koji se isto tako proizvodi u Evropi – u Toyota Motor Manufacturing Poland.\nDodatno ulaganje od 300 miliona evra, što iznosi pola početnog ulaganja TMMF, omogućilo je proizvodnju vozila koja koriste platformu TNGA. Svi proizvodni pogoni osavremenjeni su novom opremom i tehnologijom radi bolje ergonomije i kvalitetnijeg rada. Najveće izmene uvedene su u radionice za plastiku koje su proširene za dodatnih 3500 m2 radi smeštanja novih pogona za ubrizgavanje i bojenje, čime je omogućena sopstvena proizvodnja novih plastičnih delova. TMMF očekuje da ukupan broj stalnih radnika dostigne 3600 do kraja 2020. godine.\nLuciano Biondo, predsednik i izvršni direktor TMMF je rekao:\n„Početak proizvodnje četvrte generacije Yarisa označava prvi korak prema našem cilju godišnje proizvodnje od 300.000 vozila. Uz potpuno novi kompaktni SUV, Yaris Cross koji će biti drugi model na našim proizvodnim linijama, sredinom 2021, na putu smo ostvarenja naših planova. Za proizvodnju Yarisa Cross biće potrebno da se uloži dodatnih 100 miliona evra”.\nToyota Yaris je u središtu priče o Toyotinom uspehu u Evropi, ubirajući plodove stalne popularnosti i odlične reputacije zahvaljujući doslednom uvođenju inovacija. Sa 224.368 primeraka, Yaris je 2019. predstavljao više od 20% Toyotine prodaje u Evropi.\nKonstruisan za Evropu, s proizvodnjom u Evropi, kao i prva generacija, novi Yaris odlikuje se potpuno novim, „kondenzovanim“ proporcijama koje zrače njegov karakter „spreman za pokret“, „veliko-malo“ pakovanje s prostranom unutrašnjošću uprkos kompaktnim spoljnim dimenzijama i napredna vozna dinamičnost, a sve to zahvaljujući platformi TNGA GA-B. Najnovija, četvrta generacija hibridnog sistema omogućava veći domet na električni pogon, dodatno smanjenje emisije CO2 i potrošnje goriva za preko 20% u poređenju s aktuelnom generacijom*1 uz iznenađujuće poboljšanje odziva i voznih karakteristika. Ovaj automobil je isto tako konstruisan da bude najsigurniji kompaktni automobil na svetu i opremljen je najnaprednijim sistemima aktivne i pasivne bezbednosti u segmentu. Ovi sistemi uključuju Toyota Safety Sense (TSS), niz tehnologija aktivne sigurnosti osmišljenih kao pomoć u sprečavanju ili ublažavanju sudara u jako širokom spektru saobraćajnih situacija, kao i prvi centralni vazdušni jastuk na svetu u segmentu kompaktnih automobila.\nProizvodnja u skladu s merama protiv COVID-19\nNakon pet sedmica kontrolisanog prekida proizvodnje u skladu s merama izolacije zbog COVID-19 u Francuskoj, TMMF je 22. aprila nastavio s proizvodnjom. Početne proizvodne količine zadržane su na znatno nižim nivoima u poređenju s normalnim poslovanjem, radi brige o najvažnijem aspektu – održavanju sigurnosti i zdravlja zaposlenih i drugih učesnika u lancu proizvodnje i distribucije, potpunim pridržavanjem novih protokola i postupaka održavanja higijene i socijalne distance. Menadžement fabrike i dalje će održavati budnost i osigurati nastavak sprovođenja mera zaštite i sigurnosti protiv COVID-19.\n*1: Homologovana merenja nove generacije Yarisa, prema postupku ispitivanja za Globalna harmonizovana laka vozila (Worldwide Harmonised Light Vehicles - WLTP): emisija CO2 85 g/km, a potrošnja goriva 3,7 l/100km


Kuća Na Klik daljinski upravljač AYCT-102 | ePonuda.com\nKuća Na Klik daljinski upravljač AYCT-102 cene\ncena 3.568,00 din\nEPonuda nije internet prodavnica već Vam omogućava da brzo i lako nađete Kuća Na Klik daljinski upravljač AYCT-102 po najjeftinijoj ceni. Naš cilj je da kupci budu što bolje informisani o ponudi Kuća Na Klik daljinski upravljač AYCT-102 na tržištu Srbije. Vrlo lako nalazite željeni proizvod za kategoriju Daljinski upravljači za alarmne sisteme cene, ne morate da lutate od sajta do sajta za Kuća Na Klik Daljinski upravljači za alarmne sisteme, sve Vam je na jednom mestu. Naši operateri svakodnevno ažuriraju cene ali je potrebno da proverite cenu i dostupnost za Kuća Na Klik daljinski upravljač AYCT-102 sa PRODAVCEM. EPonuda ne može da garantuje potpunu tačnost specifikacije i slika za Kuća Na Klik daljinski upravljač AYCT-102. Pre kupovine, podatke za Kuća Na Klik daljinski upravljač AYCT-102 proverite na sajtu PROIZVOĐAČA.


► Čadež: Optimizam privrednika u Srbiji raste\n"Raste optimizam privrednika, iskazan većim pozitivnim očekivanjima od poslovanja u naredna tri meseca", kazao je Čadež na predstavljanju obnovljene ankete PKS o konjukturi u prerađivačkoj industriji Srbije - "Barometar", koja daje analizu trenutnog stanja u toj privrednoj grani, kao i tromesečna očekivanja privrednika.\nPrema rečima Čadeža, poslednjih pet godina značajno su se popravili pokazatelji trenutnog stanja u prerađivačkoj industriji, kao i tromesečnih očekivanja.\nČadež je objasnio da će PKS kroz "Barometar" raditi mecečno anketiranje reprezentativnog uzorka 150 kompanija, velikih i malih, privatnih i javnih iz svih segmenata prerađivačke industrije.\n"Ideks poslovne klime rađen je po ugledu na metodologiju IFO instituta iz Minhena", kazao je Čadež.\nAutor Barometra Milan Kovač kazao je da je indikatror poslovne klime u "Barometru" napravljen kao pojedinačni pokazatelj, koji bi trebalo da sliku o tome kakva su tromesečna očekivanja, ali i kakve su ocene o trenutnom stanju privrede.\nKovač je naveo i da je proizvodna aktivnost u prerađivačkoj industriji u maju bila veća nego u aprilu, odnosno da je na sličnom ili nešto nižem nivou u odnosu na maj prošle godine.\n"Pokazatelj očekivanje prodaje na domaćem tržištu u naredna tri meseca povećan je u odnosu na april, uz nepromenjen nivo očekivanja prodaje na stranom tržištu", rekao je on i dodao da četvrtina anketiranih kompanija planira da poveća broj zaposlenih u naredna tri merseca.\nKao najveća ograničenja u poslovanju, kako je naglasio, približno trećina anketiranih firmi je istakla lošu regulativu, po petina je navela nedostatak kvalifikovanih radnika i monoplsko ponašanje, dok je oko 18 procenata istaklo nedostatak kredita, a oko devet odsto korupciju u poslovanju.\nRajić: Privrednici se samoorganizuju, država ne predlaže mere zaštite\nKoordinator Mreže za poslovnu podršku Dragoljub Rajić rekao je danas da privrednici sami smišljaju koje mere da preduzmu već sada kako bi sprečili moguće širenje širenje infekcije od...


Radio TV Stara Pazova - Radnički protiv Banata - nerešeno\nRadnički protiv Banata - nerešeno\nU prvom kolu prolećnog dela prvenstva fudbaleri Radničkog iz Nove Pazove na svom terenu su igrali protiv Banata iz Zrenjanina, nerešeno, 0:0. Banat je imao više od igre u prvom poluvremenu, imao je i nekoliko prilika za gol, ali napadači nisu bili spretni pred golom Uroševića. Međutim i pored toga Dragan Lacmanović trener Banata je zadovoljan ishodom, pogotovo što su u drguom\npoluvremenu imali igrača manje, pošto je drugi žuti karton, a to znači i crveni u 47 minutu dobio Vuković. Radnički je pružio igru ispod očekivanja, naročito u prvom poluvremnu i razočarao navijače koji su u velikom broju došli na prolećnu premijeru. U prvom poluvremenu su bili u podređenom položaju u odnosu na rivala, a jedinu pravu šansu su imali u 45 minutu kada je Jović pogodio prečku. U drugom poluvremenu i pored brojčane prednosti i terenske inicijative praktično nisu stvorili nijednu izgledniju priliku za gol, pa je Banat zasluženo osvojio bod. Nenad Vanić trener Radničkog po završetku utakmice nije moga da bude zadovoljan igrom svoje ekipe, još manje rezultatom. Fudbaleri Omladinca iz Novih Banovaca plasirali su se u polufinale kupa Srema pošto su u Rumi pobedili Sloven nakon boljeg izvođenja penala sa 4:2, u regularnom toku bilo je 0:0.Podunava iz Belegiša je poražen od Hajduka u Beški nakon penala sa 5:4, u regularnom toku bilo je 1:1. U polufinale plasirali su se i Lovac koji u Karlovčiću savladao na penale Prvi Maj iz Rume sa 3:1, u regularnom toku bilo je 1:1 i Sloga koja je u Erdeviku savladala LSK iz Laćarka sa 2:1. Odbojkaši Jedinstva iz Stare Pazove u osamnaestom kolu Prve lige pobedili su kao gosti Mladenovac sa 3:1. U Staroj Pazovi je završen polufinalni turnir u odbojci za kadetkinje. Pobednik je Vizura Vol Art iz Beograda koja je u odlučujućoj utakmici savladala Jedinstvo sa 3:0 i plasirala se u finale. Košarkašice Stare Pazove u drugom kolu plej-auta poražene u Vrbasu od Vrbas Medele sa 74:66. U devetnaestom kolu Prve Regionalne lige grupa sever, košarkaši Stare Pazove su u Bačkoj Topoli pobedili Topolu sa 64:48. Nova Pazova je kod kuće izgubila od Mladosti iz Bačkog Jarka sa 77:63, a Dunav iz Starih Banovaca je bio slobodan. U sedamnaestom kolu Druge Regionalne lige grupa Jug, Omladinac je u Novim Banovcima savladao Petrovgrad iz Zrenjanina sa 81:71, a Vojka je izgubila u Kovinu od Radničkog sa 87:79. Rukometašice Maks sporta u šesnaestom kolu Superlige pobedile su Beogradu Radnički 1949 sa 36:34. Rukometaši Nove Pazove u šesnaestom kolu Prve lige grupa Sever na svom parketu savladali Proleter Agroživ iz Zrenjanina sa 30:27.


Vreme 1147-1148 - Licni stav – Ekonomija: Borba za opstanak\nUz ogradu o neverovanju u prognoze vidovnjaka, pa čak ni drevnih Maja, rezime godine koja je za nama ne mogu a da ne počnem činjenicom da iako je spektakularno najavljivani smak sveta izostao, ovu godinu završavamo grčevito se boreći za opstanak i bolje dane koji nam predstoje. U duhu mnoštva tekstova ekonomskih analitičara, neminovno je pomenuti činjenicu da je za nama jedna u nizu teških godina, godina koja će ostati upamćena po nastavku svetske ekonomske krize. Posmatrano na mikro-nivou, teskoba uslovljena nestabilnom ekonomskom situacijom u svetu, kod nas je bila dodatno osnažena političkom situacijom i procesom formiranja Vlade koji je trajao očekivano predugo.\nDa ne bude da je baš sve bilo protiv nas i da zbog toga nismo uspeli da realizujemo ciljeve koje smo sebi ambiciozno postavili na početku 2012. godine, treba istaći da je određenih konkretnih pomaka bilo. U tom smislu nećemo štedeti na pohvalama Vladi, pre svega na ukidanju čak 138 parafiskalnih nameta, što je i bio jedan od osam prioriteta koje je Američka privredna komora u Srbiji iznela pred novoformiranu Vladu još pre početka njenog rada. S druge strane, priliv investicija nije ostvaren u očekivanom obimu, a kako bi se to u narednoj godini promenilo, neophodno je sprovesti još čitav niz reformi. Da bi Srbija postala poželjna investiciona destinacija, neophodno je nastaviti rad na unapređenju poslovnog ambijenta i to pre svega izmenama u oblasti radnog zakonodavstva, kao i građevinarstva i prostornog planiranja. Izmene u ovim dvema oblastima direktno bi se odrazile na priliv direktnih stranih i domaćih investicija, a s tim i na smanjenje stope nezaposlenosti i radno angažovanje većeg dela stanovništva, fleksibilnijim oblicima ugovora o radu.\nBolja budućnost za sve nas predstoji ukoliko nastavimo sa podrškom sektorima privrede koji imaju izuzetan potencijal. U tom smislu, oblast kojoj država Srbija treba da posveti izuzetnu pažnju u narednoj godini jeste razvoj informacionih tehnologija, jer je ekonomski razvoj zemalja u direktnoj srazmeri sa investicijama u IT industriju. Da ova industrija ima izuzetan potencijal govori i podatak da je Srbija u 2012. godini izvezla samo softver u vrednosti od 240 miliona evra, što je, prema rečima ministra trgovine Rasima Ljajića, za Srbiju po prvi put veća zarada nego od izvoza malina. Takođe, sav izvoz je realizovan zahvaljujući radu 6500 ljudi u IT industriji. Kako bi se ovakav pozitivan trend razvoja informacionih tehnologija nastavio, mi kao jedno od najvećih dobrovoljnih poslovnih udruženja u Srbiji, smatramo da je neophodno da se donesu zakon i strategija razvoja u narednim decenijama. Ovo pitanje je od izuzetne važnosti, s obzirom na to da od efikasnosti i brzine obavljanja poslovnih procesa zavisi profitabilnost privrede, a za to su nam potrebne savremene tehnologije i naročito savremeni informacioni sistemi u kompanijama. Srbija bi implementacijom novih tehnologija uspela da preskoči postojeći tehnološki jaz, a uvođenjem i razvojem informacionih tehnologija kriva produktivnosti doživela bi eksponencijalni rast. Kao pandan možemo uzeti primer Slovačke, koja je po broju stanovnika slična Srbiji, a čiji je obim implementacije novih tehnologija neuporedivo veći.\nNe mogu i da ne pomenem da je jedna od važnih preporuka AmChama, koja će biti aktuelna i u narednoj godini, striktna kontrola budžetskog deficita i to putem racionalizacije javne potrošnje, ali i povećanjem poreskih prihoda koji se mogu ostvariti između ostalog i kroz odlučnu borbu sa sivom ekonomijom i doslednu naplatu svih prinadležnosti od svih obveznika, pa i od javnih preduzeća i delova državne administracije.\nUkoliko u narednoj godini pokažemo odvažnost u sprovođenju svih navedenih reformi, možemo očekivati i ostvarenje, iz ove perspektive, hrabrih prognoza Svetske banke o regionu Balkana, po kojima Srbija ima mogućnost za rast domaćeg bruto proizvoda, i to za čak dva odsto, što bi bio najbolji rezultat među zemljama jugoistočne Evrope.\nDakle, 2012. godinu smo preživeli – smak sveta se nije dogodio, a mi smo uspeli da je završimo sa izvesnim pozitivnim pomacima i dugim spiskom reformi koje u 2013. godini moramo sprovesti ukoliko želimo da poslujemo, a pre svega živimo u boljem okruženju. Optimisti smo i verujemo da zajedničkim radom i srčanim zalaganjem za sve nas možemo očekivati bolju i izvesniju godinu.\nAutor je predsednik Američke privredne komore u Srbiji\n>> Bolja budućnost za sve nas predstoji ukoliko nastavimo sa podrškom sektorima privrede koji imaju izuzetan potencijal


Univerzitet u Novom Sadu obilježio 60 godina rada… – Televizija srpske dijaspore\nPredsjednik Vlade Vojvodine, Igor Mirović, rekao je da je Univerzitet u Novom Sadu najznačajnija obrazovna i naučna ustanova u Vojvodini, koja danas broji 5.000 zaposlenih i više od 50.000 studenata.\nMirović je, na Svečanoj akademiji povodom 60 godina i Dana Univerziteta u Novom Sadu, rekao da ova visokoškolska ustanova već šest decenija okuplja snažnu naučnu, obrazovnu i istraživačku zajednicu.\n“Univerzitet u Novom Sadu je pokretač i nosilac razvoja u svim oblastima društvenog života, ne samo u Vojvodini, nego i šire”, istakao je Mirović u obraćanju, na svečanoj akademiji koja je održana na Sunčanom keju pored Dunava, u Veslačkom klubu “Danubius 1885”.\nOn je rekao, da je Vlada Vojvodine, u protekle četiri godine konkretnim projektima i izdvajanjem znatnih sredstava, podržala razvoj Univerziteta u Novom Sadu.\n“Jedan od najznačajnijih projekata je izgradnja Naučno-tehnološkog parka, za čiju ćemo drugu, završnu fazu, narednih dana potpisati ugovor. Tokom leta očekujemo i početak izgradnje Instituta `Biosens`”, rekao je Mirović, napominjući da je pripremljen i projekat za izgradnju Studentskog kulturnog centra u Novom Sadu.\nRektor Univerziteta u Novom Sadu, Dejan Jakšić, uručio je Miroviću zahvalnicu, za izuzetan doprinos i dugogodišnju kontinuiranu podršku Vlade Vojvodine razvoju ovog univerziteta i njegovih članica u oblasti visokog obrazovanja, naučno-istraživačkog rada i saradnje sa privredom.\n“Za ovih 60 godina, Univerzitet je postao respektabilna ustanova, u čijem je sastavu 14 fakulteta i tri naučna instituta. Ipak, najveća vrednost Univerziteta u Novom Sadu su ljudi – više od 5.000 zaposlenih i više od 50.000 studenata”, istakao je Jakšić.\nSvečanoj akademiji su prisustvovali i pokrajinski sekretar za visoko obrazovanje i naučno-istraživačku djelatnost, Zoran Milošević, pokrajinski sekretar za finansije, Smiljka Jovanović, rektor Univerziteta u Beogradu, Ivanka Popović i pomoćnik ministra prosvete, nauke i tehnološkog razvoja, Bojan Tubić.\n60 godinanovi sadobeležioRađauniverzitet\nNovi Sad – najava: “Tamburica fest 2021” od 19. do 21. avgusta\n60 godina BMW 1500…


Raspisan konkurs za vatrogasce – tri mjesta rezervisana za Prijepoljce i Prijepoljke\nNaslovnica Sjeverni Sandžak Prijepolje Raspisan konkurs za vatrogasce – tri mjesta rezervisana za Prijepoljce i Prijepoljke\nU toku je konkurs Ministarstva unutrašnjih poslova za upis 200 polaznika na Osnovnu obuku pripadnika vatrogasno – spasilačkih jedinica. Konkurs je otvoren do 9. aprila, a u Vatrogasno-spasilačkom bataljonu Prijepolje ima mesta za tri nove osobe.\nNa konkurs za vatrogasce mogu se prijaviti osobe koje su državljani Srbije, koji najmanje godinu dana imaju prebivalište na teritoriji organizacione jedinice za koju je raspisan konkurs, da imaju između 19 i 30 godina starosti, da su završili srednju školu, poseduju vozačku dozvolu C kategorije i ispunjavaju kriterijuma zdravstvene, psiho-fizičke i bazičnomotoričke sposobnosti.\nPravo učešća imaju i osobe koje poseduju vozačku dozvolu za upravljanje motornim vozilom „B“ kategorije, uz obavezu da vozački ispit za C kategoriju položi u roku od 1,5 godine od dana završetka osnovne obuke.\nPrijava na konkurs, sa dokumentacijom, podnosi se policijskoj stanici po mestu prebivališta kandidata. Tekst i bliži uslovi konkursa mogu se naći na sajtu Ministarstva unutrašnjih poslova i sajtu Centra za osnovnu policijsku obuku.


Vesti online / Sport / Fudbal / Reizbor Mijailovića za predsednika Zvezde\nZa Mijailovića su glasala 943 člana, 21 je bio protiv, uz tri nevažeća, pa je dobio novi četvorogodišnji mandat.\n- Čast i velika obaveza je ispred mene, obavezuje me da nastavim rad sa ovim uspešnim timom. Prvi cilj sada je osvajanje" duple krune" u Srbiji - rekao je Mijailović na svečanosti "Crveno-belo veče" u hotelu Hajat.\nFudbaler sa Komorskih ostrva Mohamed El Fardu Ben izabran je za najboljeg igrača Crvene zvezde u 2018. godini u izboru saigrača.\nBen, strelac 26 golova ove godine (posebno efikasan u kvalifikacijama za Ligu šampiona, nagradu je dobio od legende crveno-belih Dragana Džajića na svečanosti Crvene zvezde u hotelu Hajat.\nU izboru navijača priznanje za najboljeg dobio je golman Milan Borjan, dok je za najlepši gol, logično, proglašen je Milana Pavkova i to drugi u pobedi nad Liverpulom (2:0) u Ligi šampiona.


Dušan Mrakić - Istinomer\nDatum rodjenja: 24. 8. 1957.\nRođen je 1957. godine u Sarajevu.\nDiplomirao je na Mašinskom fakultetu Univerziteta u Mostaru.\nRadno iskustvo je sticao u kompaniji Energoinvest iz Lukavice kod Sarajeva. Radio je na poslovima konstruktora, glavnog inženjera i direktora, a radno je bio angažovan i u preduzećima Jugotrejd – Energoinvest, Elektrik Bač i Gas – Invest.\nNa funkciju državnog sekretara u Ministarstvu rudarstva i energetike imenovan je 2008. godine. Ponovo je izabran na istu funkciju jula 2012.\nPredsednik je komisije za polaganje stručnih ispita za rukovodioce gasnih instalacija.\nOd 1984. do 2011. godine je radio kao Savezni fudbalski sudija. Zanimljivo je da kada govori o tom periodu Mrakić uopšte ne krije da je bio pristrasan i da je sudio u korist Crvene Zvezde.\n„Sa mnom na terenu Zvezda nije mogla da izgubi. Uvek su slavili, osim jednom u Zemunu, gde su remizirali – 1:1, golom Milenka Acimovića iz ofsajda, jer je Drulić bio uz zemunskog golmana. Vagao sam situaciju, ali nisam mogao da poništim pogodak. Srce i duša su tako hteli.“\nSport, 20. 10. 2010. godine\nOd 1995-1999. godine je bio Predsednik nadzornog odbora udruženja fudbalskih sudija Beograda, a od 2004-2009. godine Predsednik stručnog udruženja fudbalskih sudija Beograda. Bio je član komisije Fudbalskog saveza Srbije za pravila fudbalske igre i UO Udruženja fudbalskih sudija Beograda.\nBio je potpredsednik Fudbalskog saveza Srbije, trenutno obavlja funkciju člana Upravnog odbora FK „Crvena Zvezda“.


Zadržan je Srđan S. (47) iz niškog Naselja 9 Maj, zbog toga što je dana 23.aprila oko 23,15 časova u Nišu, u ulici Dimitrija Tucovića, upravljajuću putničkim vozilom marke “Jugo” izazvao saobraćajnu nezgodu sa materijalnom štetom. Na licu mesta Srđan S. je alkotestiran, kojom prilikom je utvrđeno da ima 2,42 promila alkohola u organizmu.\nU toku noći, do otrežnjenja, zadržan je Milutin N. (57) iz Niša. Imenovani je u 01,10 časova u Nišu, na raskrsnici ul. Njegoševa i Vojvode Gojka, zatečen da upravlja putničkim vozilom marke “Suzuki” sa 1,41 promila alkohola u organizmu.\nImenovana je od strane policijskih službenika zaustavljena u ul. Svetozara Markovića, kada je prilikom kontrole utvrđeno da ima 1,86 promila alkohola u organizmu. S obzirom da je vozilo marke “Pežo”, kojim je upravljala Bojana, bilo vidno oštećeno u prednjem delu kao i da je prednja desna guma bila izduvana, utvrđeno je da je ista, oko 04,35 časova, u Nišu, u ul. Milorada Veljkovića Špaje izazvala saobraćajnu nezgodu – udar u stablo drveta pored puta, nakon čega je nastavila kretanje.


Ako SNSD ne bude imao ministre u Savjetu ministara BiH i ne bude dio vlasti u zajedničkim institucijama Bosne i Hercegovine pokrenućemo proces povratka nadležnosti Republike Srpske, koje su od Dejtona oduzete entitetima i prenesene na nivo zajedničkih institucija, poručio je danas Milorad Dodik, pokazujući još jednom ogromnu želju da po svaku cijenu, pa i dizanja tenzija i stvaranja haosa, dokopa vlasti u Sarajevu. Ako se formira vlast i SNSD dobije ministarske i direktorske pozicije, od vraćanja prenesenih nadležnosti nema ništa, jer Dodika Republika Srpska i njen položaj ne zanima, važna je vlast, funkcije i mogućnost pljačke!?\nAnalogija i poruka koju je Dodik poslao je jasna. Republika Srpska, njene institucije i nadležnosti su predmet političke trgovine, i odnos prema njima zavisi od interesa lažnog Oca nacije. Dodik nikada ne bi glasao da se ukidaju institucije koje je stvarao i za čije je uspostavljanje glasao, poput SIPE, Suda i Tužilaštva BiH, ali mu laprdanje i galama dobro dođe da pokuša skrenuti pažnju javnosti sa izdaje uz pomoć režimskih medija. Da mu je iskreno stalo do vraćanja oduzetih nadležnosti i jačanja institucijalnih kapaciteta i položaja Srpske, Dodik bi predano radio u tom cilju, okupio sve parlamentarne stranke i lidere, napravio plan kako bez puno pompe mudrim potezima da se vrate ustavne dejtonske nadležnosti ili ojačaju postojeće institucije, a ne bi sa njima trgovao ili ih sistematski sa namjerom uništavao nedostojnim partijskim aparatčicima, marionetama, nesposobnim i neškolovanim kadrovima.


AI: Skandalozan odnos Austrije prema azilantima\nTretman kojem su izloženi azilanti u Austriji je "skandalozan", saopštila je danas organizacija "Amnesti internešnel" (AI) i optužila tu zemlju za nemar prema beskućnicima i gladnim migrantima koji dolaze u rekordnom broju u zapadnu Evropu.\nOko 2.000 izbeglica sedmicama se nalaze na otvorenom u centru za prijem azilanata u Trajskirhenu, južno od Beča, gde temperatura dostiže 40 stepeni Celzijusovih, a jedina zaštita za ljude od olujnih kiša su ćebad.\nDeca koja su izbjegla sama iz Avganistana i Sirije ne dobijaju nikakvu psihološku pomoć, žene moraju da koriste objekte za kupanje zajedno sa muškarcima, a jedna povređena beba ostavljena je pored autobusa na parkingu, navodi se u izveštaju.\n"Ono što smo pronašli je poptuno skandalozno, zato što se ljudska prava tamo krše u ogromnoj meri bez ikakve povezanosti sa resursima", izjavio je Hajnc Pacelt, šef "Amnestija" u Austriji.\nOn je optužio vlasti ove zemlje da nisu u stanju da se organizuju na način koji bi sačuvao dostojanstvo migranata.\nAustrijsko Ministarstvo unutrašnjih poslova reagovalo je saopštenjem u kojem je rečeno da je porast broja izbeglica stvorio vanredne okolnosti i da se Ministarstvo trudi da poboljša situaciju.\nU prvih šest mjeseci ove godine u Austriji je podneseno 28.300 zahteva za azil, što je više nego u čitavoj 2014. godini.\n"Moguće je pronaći održivo rešenje samo na nivou čitave zemlje i Evrope", izjavila je austrijski ministar unutrašnjih poslova Johana Mikl-Lajtner.


Herman van Rompej i Hashim Thaci u Prištini, 1. jul 2013.\nKosovo je poduzelo veliki korak na putu ka evropskom putu, izjavio je u ponedeljak u Prištini predsednik Evropskog saveta Herman van Rompej, nakon sastanka sa kosovskim premijerom, Hashimom Thacijem.\nRompej je dodao da je Kosovo naporno radilo da ispuni očekivanja evropskih vlada i institucija, dodajući da je uspeh dijaloga Prištine i Beograda od izuzetne važnosti na tom putu.\n„To je bila neophodna osnova koju sada možete graditi. Bez toga, ja ne bih bio danas ovde. Svesni smo da su dostignuća bila moguća samo zahvaljujući naporima obe strane. Zahvalan sam rukovodstvu Kosova i Srbije na njihovoj posvećenosti dijalogu, i na fer i konstruktivnom duhu. Sada morate osigurati da se sporazum sprovede“, poručio je predsednik Evropskog saveta, Rompej.\nOn je takođe kazao da će predstojeći početak pregovora o Sporazumu o stabilizaciji i pridruživanju omogućiti Kosovu da uspostavi politički dijalog sa EU, i da napreduje u reformama u oblasti pravosuđa, borbe protiv korupcije, u oblastima slobode, bezbednosti i ekonomije.\n„Sporazum će učvrstiti Kosovo u procesima EU integracije“, kazao je Rompej, dodajući i da će Kosovarima biti ukinute vize ukoliko Kosovo nastavi sa radom na viznom vodiču.\nPremijer Kosova, Hashim Thaci, dao je obećanje da će Kosovo ispuniti sve uslove u rekordnom roku kako bi Kosovari što pre mogli slobodno da se kreću u zemljama EU.\n„Obećao sam predsedniku Rompeju da će Kosovo svim svojim angažovanjem ispuniti sve kriterijume i evropske standarde u rekordnom roku, kako bismo išli napred u pravcu evropske budućnosti“, kazao je kosovski premijer.\nOn je takođe obećao nastavak dijaloga sa Srbijom kao i sprovođenje postignutih sporazuma.\nPredsednik Evropskog saveta, Rompej, doputovao je u Prištinu nakon posete Beogradu. On se tokom boravka na Kosovu sastao i sa predsednicom Kosova, Atifetom Jahjaga i predsednikom Skupštine, Jakupom Krasniqijem.\nVlada Kosova spremna za pregovore\nIstog dana kada je Srbija dobila zeleno svetlo za početak pregovora o članstvu u EU, Kosovu je omogućen početak pregovora o Sporazumu o stabilizaciji i Pridruživanju sa EU.\nU Vladi Kosova rekli su da pokretanje pregovora o SSP-u predstavlja zaslugu svih institucija Kosova, kao i celokupnog političkog spektra.\nMinistarka za evropske integracije, Vlora Citaku, tim povodom je izjavila da Kosovu predstoji nova era, te da ovaj sporazum pruža jasnu perspektivu ka potpunom članstvu Kosova u EU.\n„Putem ovog sporazuma, obe strane će se obavezati: sa jedne strane naša zemlja će se angažovati na još dubljim i značajnim reformama, a s druge će EU ponuditi realnu mogućnost za članstvo. Takođe, ovaj sporazum predstavalja zakonski okvir koji pruža stabilnost za investitore i kao takav stvara zdravu osnovu za strana direktna ulaganja i otvaranje radnih mesta“, kazala je ona.\nOna je dodala da je Vlada Kosova spremna da o ovom sporazumu pregovara u kratkom vremenskom periodu, te da će se rukovoditi principima opšteg društvenog interesa za ubrzanje evropske agende i ekonomskih interesa kako bi se zaštitila domaća privreda.\n„Otvaranje pregovara zatiče Vladu Republike Kosovo pripremljenu. U decembru prethodne godine usvojen je Akcioni Plan o SSP. U februaru smo pripremili pregovaračku strukturu i već nekoliko meseci se nalazimo u intenzivnoj fazi podizanja kapaciteta državnih institucija. Ispunjeni su kratkoročni kriterijumi iz oblasti vladavine prava, javne administracije, trgovinskih pitanja i zaštite zajednice manjine“, kazala je Citaku, naglašavajući da pokretanje pregovora sa EU nije poklon Kosovu već rezultat i zasluga ispunjenja strogih kriterijuma.\nStručnjak za evropske integracije, Shenoll Muharremi, kaže da su početak pregovora o Sporazumu o stabilizaciji i asocijaciji, kao i ranije pokrenuti dijalog o liberalizaciji viza, najveći uspesi Kosova na putu evrointegracija. On međutim skreće pažnju da Vlada Kosova treba ozbiljnije da radi na sprovođenju reforma.\n„Sve dok se evropske reforme ne koriste kao model za razvoj Kosova, za otvaranje radnih mesta, za stvaranje boljih uslova za poslovanje, mi nemamo direktne koristi od ovog procesa. Tako da je poslednji trenutak da se Vlada Kosova uozbilji u pokretanju glavnih reformi, počevši od izbornih, vladavine prava, javne administracije, zapošljavanja i ekonomije i dr.“, kazao je Muharremi.


Svađa DS-a i SNS-a o budžetu Novog Sada - Novi Sad\nSvađa DS-a i SNS-a o budžetu Novog Sada\n17:12:00 27.12.2015, Komentara: 0\nNovi Sad - Novosadski odbor Demokratske stranke smatra da je gotovo celokupan budžet Grada Novog Sada za narednu godinu namenjen za političku kampanju Srpske napredne stranke. SNS to negira, kažu da je budžet dobro izbalansiran, a da je saopštenje demokrata licemerno.\nGradski odbor DS navodi da je sav novac namenjen predizbornom obećanju SNS o otvaranju nove fabrike za proizvodnju delova za automobile, koja bi u radnoj zovi Sever 4 trebalo da počne s radom do kraja sledeće godine. Oni su dodali da zbog toga u budžetskom planiranju nema novih projekata, nema novca za kulturu i druga davanja, a da su subvencije javnim preduzećima za kapitalna ulaganja svedena sa 2,4 milijarde dinara na nešto više od milijardu.\nNovosadski naprednjaci ipak navode da je budžet grada Novog Sada za 2016. godinu "razvojni i dobro izbalansiran". Oni još kažu i da su ponosni na investiciju koja će, kako tvrde, doneti 2000 radnih mesta, a da su demokrate konačno iskrene "jer se protive zapošljavanju sugrađana".


Gradiće se novi most - Ozon Media\nOd strane Ozon 03.09.2019. 1 komentar\nNovi most preko kanala Bogaz u Mačvanskoj Mitrovici, prema najavama nadležnih biće znatno duži od postojećeg, imaće dve kolovozne trake i isto toliko pešačkih staza. Radi se o mostu koji će spajati naselje Lopatovac i ostatak ovog mačvanskog mesta.\nPostojeći most je pre nekoliko godina zbog lošeg stanja u kojem se nalazi stavljen van funkcije za motorni saobraćaj i preko njega mogu da prelaze samo biciklisti i pešaci.\nKako je objasnio predsednik Skupštine grada Sremska Mitrovica Tomislav Janković, trenutno je u toku izrada katastarsko – topografskog prikaza na osnovu koga će lokalna samouprava da pošalje zahtev Javnom vodoprivrednom preduzeću “Vode Vojvodine” za izdavanje svih potrebnih uslova za izvođenje radova.\n“Imali smo dva predloga, idejna rešenja za izgradnju mosta, prvobitan predlog je bio da se most izradi na postojećoj lokaciji, odnosno na mestu gde se sada nalazi stari most, a drugi predlog da most bude izgrađen u produžetku ulice Lale Stanković. Taj drugi predlog jeste i bolji i onaj koji će najverovatnije i biti naše konačno rešenje zato što će pre svega on bolje regulisati saobraćaj. Po tom predlogu novi most će biti nešto duži nego što je prvobitno zamišljeno, imaće dve saobraćajne trake dužine po tri metra, i dve pešačke staze po 1,5 metara, što znači da će 9 metara biti minimalna širina mosta”, objašnjava Janković.\nOn dalje dodaje da će se nakon dobijanja dokumentacije od “Voda Vojvodine” pristupiti izradi projektno – tehničke dokumentacije i da su očekivanja da do kraja jeseni startuje i sama realizacija projekta, odnosno konkretni radovi.\n“Izgradnju novog mosta finansiraće Vlada Republike Srbije preko Javnog preduzeća “Putevi Srbije”. Prvobitna vrednost projekta je iznosila oko 8,3 miliona dinara, kada kažem prvobitna to mislim da je građen most na lokaciji gde se nalazi postojeći, ali s obzirom da smo taj predlog zamenili drugim ne bih mogao reći kolika će vrednost projekta iznositi, ali pretpostavljam da će biti veća”, rekao je Janković.\nPostojeći most je napravljen 1974/75. godine od dela tadašnjeg pontonskog mosta i to kao privremeno rešenje, dok se ne izgradni pravi most. To se nažalost nikada nije desilo i postojeći most se kao takav koristio do pre nekoliko godina. On neće biti uklonjen i kada novi most bude izgrađen i dalje će služiti pešacima i biciklistima da pređu kanal Bogaz.\npredrag 03.09.2019. - 11:32 pm\npa sto ne rekoste ko je postavljo dzakove sa peskom da bi neovlasceno podigo nivo Zasavice pa srusio stubove mosta,,,,ILI SU PAPIC I SIMIC ZAKONOM ZASTICENI ….a znamo i ciji je bager ucestvovo u postavljanju dzanbo vreca


UNHCR: U svetu 67 miliona izbeglica i raseljenih lica : Nadlanu.com\nUNHCR: U svetu 67 miliona izbeglica i raseljenih lica\nObjavljeno 17. juna 2008. / 00:00:00\nŽENEVA, 17. juna 2008. (Beta-AFP) - Broj izbeglica i raseljenih lica koji su napustili svoje zemlje ili domove zbog ratnih sukoba ili prirodnih katastrofa, povećao se u svetu prošle godine na ukupno 67 miliona osoba, saopštio je Visoki komesarijat UN za izbeglice (UNHCR).\nBroj izbeglica koje su napustile svoje zemlje zbog progona ili ratnih sukoba, povećao se prošle godine na 11,4 miliona osoba, odnosno za 15,15 odsto u odnosu na 2006. godinu kada je registrovano 9,9 miliona izbeglica, navodi se u izveštaju UNHCR-a za 2007. godinu.\nBroj interno raseljenih, unutar svojih zemalja, povećao se sa 24,2 miliona 2006, na 26 miliona 2007. godine, odnosno za 6,5 odsto. Pored toga, 25 miliona ostalo je bez domova prošle godine zbog prirodnih katastrofa.\nUkupnom broju izbeglica dodaje se i 4,6 miliona palestinskih izbeglica o kojima se brine misija UN (UNRWA) na području Bliskog istoka.


Koliko je Sorošev poverenik Srđa Popović umešan u nerede u SAD? | WebTribune\nHome SPEKTAR Koliko je Sorošev poverenik Srđa Popović umešan u nerede u SAD?\nTokom nekoliko dana, nemiri su se proširili i na gradove širom zemlje, uključujući glavni grad nacije, nakon čega je američki predsednik Donald Tramp pretio da će pozvati na Zakon o pobuni iz 1807. godine kako bi rasporedio vojsku i Nacionalnu gardu na američkom tlu, a savezne sile nisu korišćene od 1992. godine, tokom nemira u Los Anđelesu, a nakon slučaja Rodni King.\nRasprava o katalizatoru protesta iznedrila je čitav niz teorija. Predvidljivo, liberalni jastrebovi izneli su smešne tvrdnje sugerišući da “ruski agenti” stoje iza nemira, što je nastavak naracije da Kremlj stoji iza paljenja rasne tenzije u SAD-u, koja je počela još tokom izbora 2016. Tramp i republikanci su na sličan način oživeli mit o „spoljnim agitatorima“ .\nSa druge strane, mnogi od onih koji tvrde da podržavaju proteste demantovali su poslednju teoriju, podržavajući prvu, iako obe podjednako pokazuju prezir prema legitimnim zahtevima demonstranata. Međutim, obe lažne teorije nose sa sobom skriveni faktor, a to je pokušaj otimanja pokreta u svoje svrhe.\nVerovali ili ne, mogla bi da postoji trunka istine u optužbama koje dolaze uglavnom od političke desnice o mogućoj ulozi zloglasnog liberalnog investitora, milijardera i „filantropa“ Džordža Soroša i njegove Fondacije za otvoreno društvo (OSF).\nKao rezultat toga, većina ozloglašenih ruskih oligarha, koji su se bogatili preko noći, tokom ekstremnih politika slobodnog tržišta tokom devedesetih napustila je zemlju. Sada tako brzo nagomilavanje bogatstva na štetu nacije nije dozvoljeno. Iako ekonomska nejednakost u Rusiji i dalje postoji, ona se nikako ne približava Jeljcinovoj eri u kojoj je prosečan životni vek smanjen za punu deceniju.\nNastao samo dve godine kasnije, koreni pokreta „Black Lives Matter“ nisu bili samo u organizovanju zajednice, već su delimično crpili inspiraciju iz pokreta “Okupiraj”.\nNažalost, sličnosti među njima nisu se ograničile na zajednički nedostatak jasnoće u njihovim zahtevima, već su suočene sa istom dilemom da budu apsorbovane u sistem. Iako je OVS ubrzo suzbijen nakon obećavajućih početaka, rukovodstvo BLM-a postalo je karijerno orijentisani aparat Demokratske stranke.\nLičnost koja se misteriozno pojavila na sceni u prvim danima OVS-a povezanim sa Sorošem bio je srpski politički aktivista Srđa Popović, osnivač „Otpora!“ i Centra za primenjene nenasilne akcije i strategije, političke organizacije koje su predvodile proteste 2000. godine i svrgnule demokratski izabranog predsednika Srbije Slobodana Miloševića, poznatija kao “Buldožer revolucija”.\nUbrzo nakon Popovićevih konsultacija sa aktivistima u parku Zukoti, dokumenti Vikiliksa otkrili su značajne veze beogradskog organizatora sa američkim obaveštajcima preko globalne obaveštajne platforme Stratfor (poznate kao „senka CIA“), otkrivajući stvarne motive njegovog mešanja u američku politiku spoljne podrške OVS-u, dok pokušava da sabotira popularni pokret.\nPočevši od Buldožer revolucije u Srbiji, uspešna formula koja je zbacila Miloševića proširila se i na druge države Srednje Azije i Istočne Evrope svrgavajući vlade koje su odolevale širenju NATO-a i drakonskoj štednji Evropske unije u korist ekonomskih veza s Moskvom.\nNakon toga, Srđa Popović i CANVAS takođe su pozajmili sistem u Egiptu tokom prethodnika Arapskog proleća u Pokretu mladih 6. aprila koji je svoj znak pesnice prisvojio od organizacije Otpor! Njihovi otisci mogu se naći širom pobune u Arapskom proleću, koja je započela kao protest zbog uklanjanja nepopularnih vođa u Egiptu i Tunisu, ali su pažljivo uvučeni u zemlju da bi sačuvali despotske zapadno prihvatljive sisteme koji su ih u početku stavili na vlast.\nPraktično je neizbežno da će protesti postati partizanski alat Demokratske stranke na predstojećim izborima 2020. godine kada nemaju konkretne političke planove, čak i ako donesu značajne promene u domaćoj policiji. Iako je rano reći da je ono što se događa u SAD-u zaista „obojena revolucija“, do trenutka kada shvatimo da jeste, moglo bi biti prekasno, zaključuje analizu Maks Peri za Fortruss.


PREPORUČUJEMO: Javna tribina "Mladi u politici o politici", gost Draško Stanivuković - Kameleon M&M\nPREPORUČUJEMO: Javna tribina “Mladi u politici o politici”, gost Draško Stanivuković\nU amfiteatru IPI akademije u Tuzli, 20. februara će se održati tribina „Mladi u politici o politici“.\nTribina je projektovana da mladi političari razgovaraju u opuštenoj formi „fireside chata“ o trenutnim problemima, rješenjima te budućnosti Bosne i Hercegovine.\nDomaćin tribine je Berbić Omer, politolog i predsjednik foruma mladih Naše Stranke Tuzla, a gost Draško Stanivuković, najmlađi zastupnik u narodnoj skupštini Republike srpske, član Partije Demokratskog Progresa.\nSpektakularni koncert Maje Berović večeras u Tuzli: Velika zabava na jednom mjestu!\nTuzla: Turnirom u košarci započinje Olimpijada srednjoškolaca 2019.\nJKP Pannonica: Još danas prodaja sezonskih ulaznica po akcijskim cijenama


U poglavlju „Islam kao način života“ Žižek kaže: „Ne radi se o tome da li su razlozi nezadovoljstva koji uslovljavaju teroristička dela istinita ili ne, poenta je u političko-ideološkom projektu koji nastaje kao reakcija na nepravde.“\nIslamistički fundamentalisti, analizira Žižek, jesu pseudo. Nemaju odsustvo ogorčenosti i zavisti, već su „uznemireni grešnim životom nevernika“ te se kod njih prepoznaje „borba protiv sopstvenih iskušenja“ - „Koliko slaba mora biti vera nekog muslimana ako je ugrožava karikatura u satiričnom nedeljniku“.\nŽižek skreće pažnju da je konflikt između liberalne popustljivosti i fundamentalizma u krajnjoj liniji lažan. „Ono što je Marks Horkhajmer rekao o fažizmu i kapitalizmu još 1930-ih - oni koji ne žele kritički da govore o kapitalizmu treba da ćute i o fašizmu - trebalo bi primeniti i na današnji fundamentalizam: oni koji ne žele kritički da govore o liberalnoj demokratiji treba da ćute i o verskom fundamentalizmu.“\nPišući o usponu ISIS-a napominje: „To je i poglavlje u borbi protiv načina na koji globalni kapital podriva moć nacionalnih država. (…) Njihova meta je dobro odabrana: ono što liberalni Zapad čini toliko nepodnošljivim ne sastoji se samo u tome što praktikuje eksploataciju i nasilnu dominaciju, već u tome (da dodamo so na ranu) što tu brutalnu stvarnost predstavlja pod krinkom njene suprotnosti, slobode, jednakosti i demokratije.“\nPotom ističe: „Naš aksiom bi trebalo da bude da su borba protiv zapadnog neokolonijalizma, kao i borba protiv fundamentalizma, borba Vikiliksa i Snoudena, kao i borba „Pusi rajota“, borba protiv antisemitizma, kao i borba protiv agresivnog cionizma delovi jedne te iste univerzalne borbe. Ako tu napravimo bilo koji ustupak, bićemo izgubljeni u pragmatičnim kompromisima.“\nU poglavljima „Od globalizacije do univerzuma“, „Pogled u arhive islama“, „Ka materijalističkom pojmu boga“ i „Božanski nagon smrti“, preispituje islam i hrišćanstvo, korene i kritiku religije, teizam u današnjem ateizmu...


Brestovačka banja zatvorena do aprila - News - Turistički svet\nFoto: Publikacija: Kraljevske banje Srbije\nNeposredno nakon novogodišnjih praznika posetioce koji su želeli da obiđu Brestovačku banju kod Bora, jednu od tri kraljevske banje u Srbiji u kojoj su zdanja podigli Obrenovići i Karađorđevići, sačekala je rampa.\nNaime, na ulazu u Brestovačku banju istaknuto je obaveštenje da ona neće raditi do 1. aprila, zbog čega su posetiocima nedostupna kupatila sa termalnom vodom i motel Srpska kruna. Zvaničan razlog zbog kojeg će ovo lečilište biti zakatančeno je da je u toku sanacija objekta.\nAleksandar Jovanović, portparol Brestovačke banje, istakao je da objekti u lečilištu neće raditi prvenstveno zbog smanjenog obima posla, ali i pratećih radova na objektima.\n- Bazeni, ali i sami smeštajno-ugostiteljski kapaciteti neće biti dostupni turistima sve do 1. aprila. Doneli smo ovakvu odluku zbog slabijeg poslovanja u toku zimskih meseci, ali i iz potrebe da se na objektima u našem vlasništvu izvrše odgovarajući manji infrastrukturni radovi - kazao je Jovanović.\nBanja je sredinom 2004. godine prodata iz stečaja jagodinskoj firmi Grand kompani vlasnika Branislava Jovića, koji je kasnije, sa još dvojicom preduzetnika, napravio novu firmu Brestovačka banja - Srpska kruna.\nOd procenjenih 41,5 miliona dinara, nakon nekoliko licitacija, za sve objekte - 46 hektara zemljišta (sem istorijskih i kulturnih dobara i hotela Dom odmora, koji je bio u vlasništvu RTB Bor), restoran Jezero i 19 bungalova na Borskom jezeru, kao i upravnu zgradu u Boru, došlo se do 26 miliona dinara. Institut za rudarstvo i metalurgiju, samo pet godina ranije, za tu istu imovinu odredio je i po tri puta veću cenu.\nKako je Novostima ranije rekao Branislav Jović, jedan od vlasnika Brestovačke banje, ona nije mogla da se razvija jer, u prvom redu, nisu regulisani imovinsko-pravni odnosi. Naime, neki objekti, kao što su rezidencijalni dvorac Karađorđevića, turski amam, Konak kneza Miloša i Dom odmora se nalaze na privatizovanom zemljištu, dok su pojedine njegove zgrade na zemljištu Srbijašuma.\nKako list nezvanično saznaje, i svim zaposlenima kompleksa prestao je radni odnos nakon Nove godine, izuzev radnicima obezbeđenja koji će čuvati objekte do ponovnog otvaranja.\nGrad Bor neće sedeti skrštenih ruku kada je reč o zatvaranju Brestovačke banje, rekao je Aleksandar Milikić, gradonačelnik.\n- Imamo u planu da pozovemo vlasnike Brestovačke banje i da vidimo zašto je to lečilište zatvoreno. Naravno, koliko je u našoj moći, jer se radi o privatnom vlasništvu, mi smo spremni da pomognemo, kako se ovaj jedinstveni biser banjskog turizma ne bi ugasio.


Beta 19. juna 2018. 15:35\nNovinar iz Bele Crkve Stefan Cvetković izjavio je danas da će odeću i kapuljaču koja mu je stavljena na glavu kada je, kako tvrdi, otet u noći 13. juna, predati dvema ambasadama kako bi bila pokrenuta medjunarodna istraga.\nCvetković je, na konferenciji za medije, rekao da traži medjunarodnu istragu iz preventivnih razloga.\n„Nisam ja ovde meta, već oni koji smetaju, koji istražuju stvari za koje javnost nema opravdanje“, rekao je novinar i dodao da će odeću i kapuljaču sigurno predati ambasadi Rusije, a da još nije odlučio koja će biti druga ambasada i da bi to mogla da bude Nemačka.\nOn je kazao da je kapuljaču i telefon sakrio, nakon što su ga otmičari pustili, a pre nego što je pozvao policiju, jer je siguran da u Srbiji postoje „paralelni centri moći“ od kojih neko možda ima svoje ljude unutar sistema.\nCvetković je kazao i da mu niko iz policije nije tražio odeću u kojoj je bio kidnapovan – majicu, šorc i papuče.\n„Ja tražim medjunarodnu istragu, jer ako bi se došlo do istih rezultata, onda bi to povratilo kredibilitet naših institucija“, rekao je on.\nGovoreći o otmici, Cvetković je ispričao da su ga u sredu uveče kidnapovale tri osobe, od kojih je jedna imala oružje i značku koja podseća na policijsku, ali da ga nisu tukli ni maltretirali, niti da su sa njim komunicirali.\nPrema njegovim rečima, primetio je da ga prati jedno vozilo, iz kojeg mu je potom prišao i jedan od otmičara koji nije bio maskiran, a koji je imao značku i vatreno oružje.\nObjasnio je da su potom izašla još dva maskirana muškarca, koja su ga uvukla u njihov automobil, a potom prebacili u vozilo sa kliznim vratima, stavili mu kapuljaču na glavu i odveli na lokaciju koja se verovatno nalazi u blizini Bele crkve.\n„Tada mi je jedan od otmičara rekao – Da li si svestan šta radiš?, imao je čudan akcenat, slovenački“, rekao je Cvetković i dodao da bi mogao da prepozna osobu koja nije bila maskirana.\nKako je naveo, nakon „beskrajnih sati“ sedenja na stolici, sa kapuljačom na glavi, neko mu je prišao i upitao ga gde želi da ga ostave, nakon čega su ga ponovo transportovali na to mesto i rekli mu da ne skida kapuljaču bar pet minuta „ukoliko želi da živi“.\n„Niko me od policije nije pronašao. Ja tada zovem policijskog službenika čiji broj znam“, rekao je on i dodao da je taj policajac odmah došao po njega i vozilom ga prebacio u Beograd, zajedno sa šefom Policijske uprave u Pančevu i predstavnicom Ministarstva unutrašnjih poslova Dijanom Hrkalović.\nDodao je da je tokom puta za Beograd sve vreme razgovarao sa ministrom unutrašnjih poslova Nebojšom Stefanovićem.\nOn je istakao da su prema njemu veoma profesionalno postupali tokom saslušanja i da je potom prevezen na Vojno-medicinsku akademiju gde mu je ukazana lekarska pomoć.\nUpitan o poligrafu i informacijama da je „pao“ na pitanju da li radi za neku stranu službu, Cvetković je upitao zbog čega su ga onda pustili na slobodu.\n„Možda se ja ne zovem Stefan Cvetković, možda kao strani agent imam neko drugo ime. A čovek koji je radio poligraf, siguran sam da neće danas, ali možda u neko drugo vreme će vam detaljno reći sve, jer je radio poligraf i sa svim mojim prijateljima. I niko to nije odbio“, rekao je Cvetković i pozvao ljude koji tvrde da radi za strane službe da mu obavezno kažu gde je novac koji je dobio.\nOn je negirao tvrdnju da je u noći otmice oko jedan sat posle ponoći razgovarao s majkom i dodao da je to lako proverljivo i da se preko baznih stanica može utvrdi gde je bio telefon.\nUpitan o navodima da u njegovim kolima nije pronadjen DNK materijal otmičara, Cvetković je ocenio da je to zato što oni i nisu bili u njegovim kolima.\nRazjašnjavajući još jednu nelogičnost, zašto nije snimljeno njegovo vozilo i automobil otmičara, odgovorio je da je to nemoguće jer se vozio više od sat vremena.\nPre početka konferencije za novinare, Cvetković je rekao da je iz medija čuo da je tužilaštvo protiv njega podnelo prijavu zbog lažnog prijavljivanja i dodao da ga o tome niko nije obavestio, zbog čega je pred novinarima pozvao jedan broj, rekavši da zove nadležnog tužioca. Na taj broj se niko nije javio već se uključila govorna pošta a Cvetković je kamerama pokazao koji je broj pozvao.\nOn je rekao da ga od sinoć obezbedjuju ljudi iz policije, jer postoje indicije da mu može biti ugrožena bezbednost, ali da on o tome nije pitan.\n„Hvala javnosti i strukovnim udruženjima, kao i kolegama koji su iskreno bili zabrinuti za sve što se dešavalo“, rekao je on.\nCvetković je rekao da se odlučio da održi konferenciju za medije, jer ne želi više da trpi razne priče koje se pojavljuju u medijima i „spinove koji prelaze svaku granicu“.\nNegirao je da se pre otmice video sa bilo kojim predstavnikom opozicije, osim sa liderom LSV Nenadom Čankom pre šest meseci i zamenikom gradonačelnika Beograda Goranom Vesićem.\n„U opštem je intresu da vidimo šta se desilo, malo manje politike, a malo više ozbiljnosti“, poručio je Cvetković.\nNovinar iz Bele Crkve je rekao da pokušava da spreči upliv politike u taj slučaj i rekao da treba da bude sramota sve one koji su pokušali da zloupotrebe taj dogadjaj.\nNije želeo da govori šta bi mogao da bude razlog otmice i ko ga je oteo, jer se kako je naveo, vodi motivom- „bolje sto krivih na slobodi, nego jedan nevin osudjen“.\nU jednom trenutku na konferenciji, Cvetković je rekao i da ne želi da se pravda ministru informisanja u vreme ubistva Slavka Ćuruvije.\n„Neću to sebi da dozvolim, ja sam nestao, ovo je neko uradio, imao je nameru“, rekao je novinar.\nKonferenciji u Medija centru u Beogradu prisutvovao je veliki broj ljudi, predstavnici medijskih udruženja i nevladinog sektora, a na njoj se i presvukao i obukao majicu na kojoj je pisalo „EU do more“ i „For media freedom“.\nCvetković je najavio da će izveštaj lekara i svoj iskaz u policiji objaviti na svom fejsbuk i tviter nalogu.


Utvrđen Prijedlog zakona o sporazumu za autoput Beograd - Sarajevo - Akta.ba\nUtvrđen Prijedlog zakona o sporazumu za autoput Beograd - Sarajevo\n21.02.2020. 11:01 / Izvor: SRNA\nVlada Srbije utvrdila je Prijedlog zakona o potvrđivanju Sporazuma sa Savjetom ministara o saradnji na realizaciji projekta auto-puta/brze saobraćajnice Beograd-Sarajevo-Beograd.\nOvaj projekat je od velikog nacionalnog, regionalnog i međunarodnog značaja jer se njime ostvaruje veza, ne samo sa auto-putem "Miloš Veliki" i budućim "Moravskim koridorom", već i sa panevropskim koridorima.\nNjegovom realizacijom biće unaprijeđena putna struktura u regionu, čime se stvaraju uslovi za bolju ekonomsku saradnju i privredno povezivanje dvije zemlje, saopšteno je iz Vlade Srbije.\nNa današnjoj sjednici utvrđen je i Prijedlog zakona o pravima boraca, vojnih invalida, civilnih invalida rata i članova njihovih porodica.\nOvim zakonom biće omogućeno objedinjavanje prethodnih zakonskih rješenja i sveobuhvatno regulisana materija koja se odnosi na zaštitu ove populacije.\nNa inicijativu Komesarijata za izbjeglice i migracije, Vlada Srbije usvojila je uredbu o izdavanju doplatne poštanske marke "Krov 2020", čijom će prodajom biti obezbijeđena finansijska sredstva za kupovinu do deset seoskih domaćinstava za porodice izbjeglica i interno raseljenih lica.\nUredba predviđa štampanje poštanske marke vrijednosti 10 dinara u tiražu od 1,5 miliona.\nUtvrđena i osnova za zaključivanje sporazuma između Vlade Srbije i Savjeta ministara Albanije o uzajamnom priznavanju kvalifikovanih usluga od povjerenja koje se pružaju u Srbiji i Albaniji.\nPotpisivanje ovog sporazuma doprinijeće unapređenju bilateralnih odnosa u oblasti informaciono-komunikacionih tehnologija, kao i eliminisanju prepreka u elektronskom poslovanju.\nOmogućiće korišćenje i ravnopravno dejstvo kvalifikovanih usluga od povjerenja u obje zemlje i uzajamno priznavanje kvalifikovanih sredstava za kreiranje elektronskog potpisa, kvalifikovanog elektronskog pečata i elektronskog žiga.


– Osnivač Huaweija Ren Zhengfei izjavio je u ponedjeljak da kompanija u ovoj godini očekuje pad prodaje mobitela na stranim tržištima od 40 posto, što je posljedica stavljanja firme na američku crnu listu.\n– Sve te američke kompanije imaju svoj poslovni integritet i etiku. Trenutne blokade nisu izazvane politikom američkih kompanija nego raznim perspektivama određenih političara – kazao je Ren.\nIstaknuo je kako ne očekuje od američke vlade da poduzme tako “ekstremne mjere” protiv Huaweija, uključujući uvođenje ograničenja toj kompaniji u saradnji s američkim univerzitetima.\n– Huawei neće značajnije umanjiti broj uposlenika – kazao je Ren, dodajući da je “poslovna konsolidacija” u toku.\n– Mi ćemo održati naše nivoe ulaganja u istraživanje i razvoj kako bismo dali doprinos ljudskom društvu. Mislim da ne postoji način da nas neko premlati do smrti – izjavio je Ren, prenosi dpa.


Vesti online / Sport / Košarka / Basketaši opet prvaci sveta\nBasketaši opet prvaci sveta\nNaši reprezentativci (3 na 3)sačuvali su trofej pošto su u finalu prvenstva u Manili savladali Holandiju 16:13.\nJoš jedan trofej u riznici: naši basket reprezentativci\nIako su Holanđani vodili, naš tim je serijom pogodaka Stefana Stojačića i Dušana Buluta preokrenuo rezultat za ukupno četvrti trofej. U zlatnom timu su i Dejan Majstorović i Marko Savić.\nPrethodno su danas savladani i Mongolija u četvrtfinalu (21:8) i u dramatičnom polufinalnom meču Poljska (21:19) pogotkom Majstorovića za dva poena u zvuk sirene.\nOd Tokija 2020. basket će biti olimpijski sport pa se nadamo da će nas naši reprezentativci i tada obradovati najsjajnijim odličjem.\nKOŠARKA Naši protiv Holandije u finalu basket mundijala\nKOŠARKA Basketaši u grupi smrti na SP u Amsterdamu


Sve zube nema ni 10 odro Srba | Glas javnosti\nPočetna > Društvo > Sve zube nema ni 10 odro Srba\nSve zube nema ni 10 odro Srba\nBEOGRAD - Poslednja istraživanja u Srbiji pokazuju da svega 8,5 odsto odrasle populacije ima sve zube, 9,3 odsto nema nijedan svoj zub, dok četvrtini populacije (26,6 odsto) nedostaje više od 10 zuba.\nOdrasli sve manje koriste stomatološke usluge, a naglo smanjenje broja pacijenata registrovano je već u prvoj godini primene Zakona o zdravstvenom osiguranju iz 2005. godine kojim su ograničena prava odraslog stanovništva na stomatološku zaštitu. Ukupni broj poseta stomatolozima opao je 2006. u odnosu na prethodnu godinu za čak 44 odsto, a u 2007. godini za još 11 odsto, podaci su Republičkog zavoda za zdravstveno osiguranje.\nDok je stomatološka zaštita bila obuhvaćene paketom obaveznog osiguranja, zubari su godišnje imali od 3,25 do četiri miliona poseta, a taj broj je posle donošenja zakona pao na ispod dva miliona. Broj poseta stomatologu zbog sanacije karijesa i komplikacija karijesa opao je posle donošenja zakona za čak 64 odsto.\nIpak, nije baš za sve kriv sistem, jer je pre svega ponašanje odraslog stanovništva u odnosu na zdravlje usta i zuba loše i to pre svega kada je u pitanju oralna higijena.\n- Parodontopatija, karijes, estetski i funkcionalni problemi vezani za gubitak zuba najčešći su razlozi za posetu stomatološkoj ordinaciji u celom svetu, a građani Srbije dolaze kod zubnog lekara kad se baš mora - kaže specijalista stomatološke protetike dr Marina Biljman.\nOna u izjavi dodaje da je zubobolja jedno od najčešćih oboljenja i mali je broj ljudi koji nisu patili od nje, pa se zato za ta oboljenja može tvrditi da su opšta pojava u našem narodu. Biljmanova smatra da mnoga zubna oboljenja mogu biti sprečena ili svedena na manju meru ako se oboleli zubi blagovremeno leče, a novija naučna ispitivanja dokazala su da su zubne bolesti skriveni uzročnici mnogih veoma teških oboljenja ostalih ljudskih organa.\nKredite ove godine dobilo 9.800 poljoprivrednika\nVanredna inspekcija u Pančevu\nZemljotresi i dalje drmaju Kraljevo\nU ponedeljak se promovišu prvi komunalni policajci\nStres na radu ubija produktivnost i izaziva depresiju\nIrinej i Robers o razgovarali o crkvenom pravu


Profesori škole "Znanje" nude besplatne programe predškolcima\nPočetna/KATEDRA/Profesori škole “Znanje” nude besplatne programe predškolcima\nSana Life 2. oktobra 2020.\tKATEDRA, LOKAL PRESS Ostavite komentar\nTrenutno smo u mogućnosti da organizujemo svakodnevni dvočasovni produženi boravak za one predškolce kojima je to potrbno. Naša škola će za njih biti otvorena svakog radnog dana i subotom u periodu od 8 do 14 časova.\nŠkola će po grupama raditi po 2 sata, 6 dana u nedelji. Grupe se formiraju do ponedeljka, tako da molimo sve zainteresovane, a kojima je pomoc u savladavanju predškolskog gradiva potrebna, da se jave na telefon:\n062 170 68 56\nTu smo za Vas, u teškim i nepredvidivim situacijama, kao uvek do sada. Do renoviranja vrtića “Dečja radost” i normalizovanja boravka za predškolce, naša škola radiće besplatno sa Vašom decom. – kažu iz “Znanja-pet”\nOznakebesplatno dečja grupe predškolcima program znanje\nPrethodni Fauna Vlasine bogatija za jednu novu vrstu\nSledeći Srednjoškolci se udružili i očistili deo nišavskog keja


U UN nema zvaničnog predstavnika sirijske opozicije - 27.10.2015, Sputnik Srbija\nU UN nema zvaničnog predstavnika sirijske opozicije\nU Ujedinjenim nacijama ne raspolažu informacijama o statusu „specijalnog predstavnika“ sirijske opozicije u UN, on nema zvaničnu akreditaciju, rekao je... 27.10.2015, Sputnik Srbija\npolitika, vesti, sirija, ujedinjene nacije\n22:30 27.10.2015 (Osveženo: 22:33 27.10.2015)\nU Ujedinjenim nacijama ne raspolažu informacijama o statusu „specijalnog predstavnika“ sirijske opozicije u UN, on nema zvaničnu akreditaciju, rekao je predstavnik generalnog sekretara UN Stefan Dižarik.\nRanije je u Savet bezbednosti UN upućeno pismo, koje je potpisao „specijalni predstavnik nacionalne koalicije sirijskih revolucionarnih i opozicionih snaga u UN“, izvesni doktor Nadžib Gadban. On je u pismu izvestio o navodnim žrtvama među sirijskim civilima usled bombardovanja ruske avijacije, koje je veoma malo, kako tvrdi, usmereno protiv Islamske države. Pismo, takođe, sadrži poziv da se „odlučno osudi rusko bombardovanje“, kao i da se u zonu sukoba uputi posmatračka misija UN i da se uvede zona u kojoj je bombardovanje zabranjeno.\n„Mnoge nevladine organizacije, fondovi i druge organizacije imaju ljude koje one mogu da nazivaju ’predstavnicima’ u UN. To nije naziv ili funkcija koje daju UN, zbog toga ne mogu da komentarišem ovo pitanje“, rekao je predstavnik UN.\nNadžib Gadban poznat je kao jedan od osnivača Sirijskog nacionalnog saveta, u koji ulazi niz opozicionih snaga. On se takođe bavi naučnim radom, pre svega u sferama proučavanja politike i Bliskog istoka. Docent je univerziteta u Arkanzasu (SAD).


Kurir i Vučić — Cenzolovka\nIZVOR B92, Insajder, Cenzolovka\nOpasnost da Adria media grupa "osujeti, onemogući i učini neefikasnim naplatu poreza" očigledno više ne postoji, jer je pre dva dana Poreska uprava odblokirala račune ove kompanije.\nMože li Kurir ugroziti Vučićev rejting?\nU Mostu RSE razgovaralo se o sukobu visokotiražnog srpskog tabloida Kurir sa Aleksandrom Vučićem. Sagovornici su bili novinarka beogradskog nedeljnika NIN Sandra Petrušić i profesor Fakulteta političkih nauka u Beogradu Rade Veljanovski.\nVodi se politička kampanja protiv svake kritike, građani su izloženi medijskim manipulacijama dok vlast bez obrazloženja blokira nečije račune, ističu sagovornici Danasa, upitani o optužbama portala "Antidot" da su saučesnici listu "Kurir" u prikrivanju utaje poreza i hajci protiv predsednika Srbije.\nZaposlenima u kompaniji "Moj kiosk" širom Beograda, naređeno je da na rafovima kioska kriju Kurir, te da na pitanje zašto naš list nije na vidljivom mestu odgovaraju da su krive mušterije, koje navodno prilikom uzimanja novina promene njihov raspored. Ova tortura traje mesecima, a nezadovoljni prodavci odlučili su da progovore, priča sagovornik Kurira, koji je, kako kaže, dao otkaz sa "Moj kiosk" zbog laži i kriminala na koji ih teraju njihovi šefovi.\nPiše Jelena Pronić\nNekorektan odnos prema Povereniku kao instituciji nije „specijalnost“ aktuelne vlasti. Sada je to možda kulminiralo, ali prisutno je sve vreme, sve vladajuće garniture slale su poruke da je poverenik „opasan“\nPoreska uprava „štiti“ Kurir od samog Kurira\nOba pokušaja da dobijemo odgovor od Poreske uprave zbog čega je "preventivno" blokirala račun Adria media grupe prošle nedelje ostala su bezuspešna.\nPoreska uprava: Podaci o Adrija medija grupi tajni\nAdrija medija grupi su u petak, dan nakon što im je Poreska uprava izdala rešenje kojim im se određuje privremena mera zabrane prenosa novčanih sredstava, blokirani svi računi u Narodnoj banci Srbije i to za ukupan iznos od 0 dinara.\nPoreska uprava nije odgovorila na pitanje N1 koji su razlozi za blokadu računa izdavača dnevnog lista Kurir, odnosno Adria medija grupe, pozivajući se na tajnost podataka.\nAdrija Medija Grupa (AMG) saopštava da su danas, "bez ijednog pravno valjanog razloga", blokirani svi računi ove kompanije.\nVučića se nikada nisam plašio, a kamoli imao potrebu da mu se ulagujem, ali nije on moja tema, već stanje u kome je Srbija, ocenio je za Danas predsednik Adrija medija grupe Aleksandar Rodić i naglasio da je Srbija zemlja u kojoj svako ko digne glas i kaže nešto suprotno od Aleksandra Vučića dobija hajke, izmišljotine i gura se u blato.


DA LI I VI LETI VOZITE U PAPUČAMA? Svi se pitaju da li je TO kažnjivo, OVO JE JEDINA PRAVA ISTINA\nBolje je da ne vozite u papučama, Foto: Profimedia\nVAŽNO ZA SVE VOZAČE\nLjudi inače tokom letnjih vrućina imaju običaj i da za volan sednu sa mokrim stopalima ili prljavi od peska\nObjavljeno: 02.08.2020. 10:59h\nU Srbiji se očekuje da će letnja sezona koja je pred nama biti topla i sušna, sa temperaturom do dva stepena višom od proseka i sa 30 do 55 tropskih dana.\nS početkom leta i sezone, svi počinju komotnije da se oblače, a za volan mnogi sedaju u papučama i japankama.\nIpak, da li ste nekada čuli da ovakvo upravljanje motornim vozilima može da bude kažnjivo? Većina vozača čula je priču kako automobil ne sme da se vozi bez majice, u papučama ili u cipelama sa štiklom, ali u Zakonu o bezbednosti u saobraćaju (ZOBS) ne postoje odredbe koje o tome govore.\nDirektor Instituta za bezbednost saobraćaja Damir Okanović objasnio nam je da ovakva vožnja, iako nije kažnjiva, može da bude vrlo opasna.\n- Ako tokom upravljanja automobilom nosite neadekvatnu obuću ili ste pak bosi, to zaista može da ugrozi vašu i bezbednost drugih ljudi, pa je preporuka da se ne vozi u obući u kojoj nemamo osećaj da li smo dovoljno jako pritisnuli nožne komande. Takođe, papuča može da sklizne sa noge, pa umesto da vozač gleda na put, on gleda u pod i traži je, što je veliki rizik i po njega i po ostale učesnike u saobraćaju - objasnio nam je on.\nLjudi inače tokom letnjih vrućina imaju običaj i da za volan sednu sa mokrim stopalima ili prljavi od peska, što nije pametno, jer noga može da im sklizne sa gasa ili kočnice.\nDakle, možete da vozite i goli, i bosi i u papučama, a da za to ne odgovarate, osim u jednom slučaju.\n- Naš zakon dozvoljava vožnju u papučama, međutim, ukoliko neko izazove saobraćajnu nezgodu zato što mu je papuča, na primer, zapela za komandu gasa, imaće problem. Sigurno će odgovarati - dodao je Okanović i dodao da se nipošto ne preporučuje ni vožnja u visokim štiklama, koja je podjednako opasna.\nDakle, ukoliko vas zaustavi saobraćajni policajac dok vozite u papučama, on ne može da dokaže da tom radnjom ugrožavate bezbednost saobraćaja.\nIpak, ako vam se dogodi saobraćajna nezgoda i utvrdi se da je do nje došlo jer je zapela papuča, možete odgovarati i biti kažnjeni na sudu.\nPodsećanja radi, kazne za vožnju u papučama u Grčkoj su 50 evra, a u Crnoj Gori takva vožnja nije kažnjiva.\nNEMANJA (31) BOLUJE OD VEOMA RETKOG KARCINOMA: Bolest napreduje IZ DANA U DAN, mora HITNO na lečenje (FOTO)\nDamir OkanovićZakon o bezbednosti saobraćajaVožnjaVožnja u papučamaZakonKaznaSaobraćajna policija


Izvor: SrbijaDanas.com, 03.Avg.2020, 14:10\nOduševio je ovim postupkom.\nPobednica "Zadruge 3" Iva Grgurić i njen dečko Filip Đukić opustili su se na jednom bazenu u Beogradu, gde ih je uhvatila ekipa emisije "Ekskluzivno"\nTom prilikom Iva je otkrila kako je reagovala kada je videla da je Đukić istetovirao njeno ime na svom ramenu.\n- Znala sam da će da prepravlja jednu tetovažu, ali iznenadio me je sa ovom. Ja sam mu rekla da ne treba to da radi, ali on je to napravio i meni je jako drago. Lepa >> Pročitaj celu vest na sajtu SrbijaDanas.com << je tetovaža, ista kao što je imao na onoj kragni u Zadruzi - rekla je Iva.\n- Baziram se na karijeru, dosta ponuda nam prolazi kroz glavu, mislim da ću se na kraju posvetiti ipak mojoj struci, kozmetici, planiram da otvorim kozmetički salon i to je za sad sigurno - istakla je Grgurićeva.\n09:16: Trampova administracija počinje prenos vlasti


Marsej domaćin druge akcije mobilnosti za korisnike pilot aktivnosti u okviru EU INTERREG MED projekta CHEBEC - Sarajevska regionalna razvojna agencija\nOd 10.do 12 septembra 2019. godine u Marseju je održana druga akcija mobilnosti za korisnike pilot aktivnosti u okviru EU INTERREG MED projekta CHEBEC,a u organizaciji francuskog partnera AMI - Aide aux Musiques Innovatrices.\nTom prilikom su održani okrugli stolovi, radionice, upoznavanje i predstavljanje korisnika, izložbe, , kao i susreti projektnih partnera i njihovih korisnika iz sektora kulture i kreativne industrije, odabranih po CHEBEC programu iz cijelog euromediteranskog područja (Francuska, Portugal, Španija, Italija, Bosna i Hercegovina).\nSusreti su bili namijenjeni poduzetnicima, operatorima, institucijama iz sektora kulture i kreativne industrije, kao i donositeljima političkih odluka koji se bave pitanjem ekonomskog razvoja regija u MED području te podržavaju internacionalizaciju kulture i kreativnog poduzetništva na svom području.\nSvrha ove akcije mobilnosti bila je\n- pružiti sudionicima strateške i praktične informacije za povećanje njihovog razvoja i ekonomske održivosti;\n- ojačati međuregionalne ekosisiteme promocijom veza s poduzetnicima iz drugih područja Mediterana i na taj način olakšati im pristup mediteranskim tržištima;\n- razviti sposobnost poduzetnika iz sektora kulturei kreativne industrije za inovacije u svom poduzetničkom pristupu.\nDogađaju u Marseju su prisustvovali predstavnici iz naše države odabrani za pilot aktivnost u okviru projekta CHEBEC, kao i predstavnici Sarajevske regionalne razvojne agencije SERDA, koja je zadužena za implementaciju projekta CHEBEC u Bosni I Hercegovini.


Glavna stranica O nama Blog Zaštitite svoje datoteke i e-poruke pomoću oznaka osetljivosti kompanije Microsoft\nU današnje vreme moramo imati mogućnost za timski rad sa saradnicima, partnerima i korisnicima, i bez obzira na to gde radimo, podaci kojima pristupamo preko različitih usluga i uređaja moraju biti zaštićeni na odgovarajući način. Microsoft omogućava različita rešenja za očuvanje bezbednosti podataka – jedno od njih su oznake osetljivosti. Zahvaljujući ovom rešenju, možemo da očuvamo bezbednost datoteka ili e-pošte i pobrinemo se da samo određene osobe mogu da im pristupaju i obavljaju nad njima različite operacije. Oznake osetljivosti u okviru rešenja Microsoft Information Protection , omogućavaju korisnicima da klasifikuju dokumente, datoteke i e-poruke, kako bi se podaci zaštitili bez obzira na to sa kog uređaja i iz koje aplikacije ili usluge im se pristupa, pri čemu se korisnicima ne umanjuje produktivnost niti se ometa timski rad.\nŠta su oznake osetljivosti\nPomoću oznaka osetljivosti štiti se određeni sadržaj prilikom deljenja sadržaja sa kolegama unutar i izvan organizacije. Ove oznake mogu ručno da pdodeljuju korisnici ili administratori, a mogu se pdodejivati i automatski na osnovu sadržaja. One omogućavaju korisnicima da klasifikuju dokumente u skladu sa tim kako ih je organizacija unapred definisala kao poverljive, ili pomoću oznaka stroge poverljivosti kojima se, , određuje šta korisnici mogu da rade sa tom datotekom.\nOznake osetljivosti su pogodne za šifrovanje e-poruka i dokumenata, kako bi se sprečio neovlašćeni pristup podacima ili primenu „poverljivo“ na sadržaj. Na primer, korisnici mogu da klasifikuju datoteku kao ličnu za podatke koji nisu poslovne prirode, ili javnu ako su poslovni podaci posebno pripremljeni za javno korišćenje. Pored toga, korisnici mogu da dodaju prilagođene vodene žigove, zaglavlja i osnove kojima se definiše nivo osetljivosti, – na primer, da bi se sprečilo kopiranje sadržaja u Dropbox, Gmail ili na USB disk. Oznakama osetljivosti štiti se i sadržaj u Office aplikacijama na različitim platformama i uređajima, kao i kontejneri koji sadrže uslugu Teams, Microsoft 365 grupe i SharePoint lokacije.\nZahvaljujući oznakama osetljivosti, ne samo da se štite svi podaci, nego mogu da se prate i životni ciklusi zaštićenih dokumenata. Administratori mogu da koriste alate za nadzor i uoče ko je otvarao neki dokument i sa kim je on podeljen, da definišu obaveštenja i donose odluke o povlačenju ili promeni privilegija nekog dokumenta u pogledu deljenja tog dokumenta sa drugim osobama.\nOznake osetljivosti se mogu prilagođavati, zavisno od potreba organizacije. Nivoi zaštite se mogu definisati za različite nivoe osetljivosti sadržaja u organizaciji. Platforma za zaštitu informacija je otvorena za aplikacije i usluge trećih strana, jer se oznaka skladišti kao čisti tekst u metapodacima za datoteke i e-poruke. Budući da se oznaka skladišti u metapodacima za datoteke i e-poruke, ona se kreće sa sadržajem, bez obzira na to gde je sačuvana ili uskladištena. Jedinstvena identifikacija oznake postaje osnova za primenu i sprovođenje smernica koje konfigurišete.\nSmernice o osetljivosti\nNakon definisanja oznaka osetljivosti, moramo u okviru organizacije da definišemo i podelimo smernice o tim oznakama. Oznake možemo da primenjujemo na Office dokumente i e-poruke, kao i na druge stavke koje podržavaju oznake osetljivosti. Možemo da izaberemo koji korisnici i grupe mogu da koriste oznake. Oznake se mogu objaviti bio kom korisniku, odnosno bezbednosnoj grupi sa omogućenom e-poštom, grupi za distribuciju ili Microsoft 365 grupi u usluzi Azure AD. Podrazumevana oznaka se može primeniti na sve nove dokumente i e-poruke koje su sastavili korisnici i grupe obuhvaćeni smernicama o oznakama.\nRešenje omogućava da se zatraži opravdanje za promenu oznake ako korisnik pokuša da je ukloni ili zameni oznakom nižeg rednog broja; pored toga, od korisnika možemo zatražiti da primeni oznaku sa jednom opcijom za e-poruke i dokumente, a sa drugom za kontejnere. Ove opcije, poznate i kao obavezno označavanje, obezbeđuju da se oznaka primeni pre nego što korisnik dobije mogućnost da sačuva dokument, pošalje e-poštu i napravi nove grupe ili lokacije. Da bi korisnici znali koje oznake osetljivosti treba da koriste i na koji način, možemo da obezbedimo plink ka stranici zapomoć, koja se prikazuje na dnu menija oznaka osetljivosti u Office aplikacijama.\nPrimenjujte oznake osetljivosti, kako bi datoteke i e-poruke u vašoj organizaciji bile bezbedne na svakom uređaju. Zatražite savet od naših Softline IT stručnjaka, koji imaju obimno iskustvo u definisanju struktura označavanja i sprovođenju rešenja za oznake osetljivosti u organizacijama.


Specijalac za borbu protiv kriminala uskoro u BiH - BIGportal.ba\n16 Juna, 2020 16 Juna, 2020 0313\nViši savjetnik u Ambasadi SAD-a u Crnoj Goric Erik Larson uskoro će postati član Ureda za borbu protiv korupcije i upravljanje kvalitetom u Kantonu Sarajevo. Kako je potvrđeno za N1, Ured trenutno vrši završne pripreme za njegov dolazak.\n“Dolazak gospodina Larsona samo je jedna u nizu konkretnih pomoći ambasade Sjedinjenih Američkih Država Uredu, u provođenju antikorupcijskih aktivnosti. Obavljaće poslove višeg savjetnika za borbu protiv korupcije, odnosno upravo one poslove koji su njegova specijalnost i u čijem obavljanju ima relevantno, međunarodno iskustvo. Smatram da će upravo njegovo poznavanje situacije u regionu, iskustvo u radu na slučajevima korupcije, obavljanje poslova međunarodnog tužioca u BiH biti od velikog značaja za provođenje antikorpcijskog djelokruga Ureda, a što su ujedno i moja očekivanja”, rekao je Kafedžić za N1.\n“Usuđujem se ovu podršku tumačiti kao potvrdu da Ured dobro obavlja svoje nadležnosti. Takođe, dolazak gospodina Larsona smatram još jednim u nizu koraka u provođenju i nadogradnji antikorupcijskog sistema u Kantonu Sarajevo. Svaka uspostavljanje i nadogradnja sistema, posebno onog složenog, kakav prevencija i borba protiv korupcije nesumnjivo jeste, traži razmjenu iskustava i stručna znanja, a gospodin Larson upravo to posjeduje”, rekao je Kafedžić.\nKladioničari tužili Srpsku za štetu od 70.000 000 KM


Rusija: Preuzeli smo potpunu kontrolu nad Azovstaljom\nIzvor: Radio Televizija Vojvodine, 20.Maj.2022, 21:33\nMinistarstvo odbrane Rusije saopštilo je večeras da je kombinat Azovstalj u Marijupolju potpuno, i da je ministar odbrane Sergej Šojgu o tome obavestio ruskog predsednika Vladimira Putina.\nU saopštenju se navodi da je Šojgu obavestio Putina o "potpunom oslobađanju Marijupolja od ukrajinskih militanata".\nRuske snage preuzele su potpunu kontrolu nad podzemnim objektima fabrike, prenosi RIA Novosti.\nPortparol ruskog Ministarstva odbrane Igor Konašenkov naveo je da je od 16. maja 2.439 pripadnika puka "Azov" i drugih ukrajinskih snaga, koji su bili blokirani na teritoriji fabrike Azovstalj, položilo oružje i predalo se. Dodao je...\nBeta: Ruska vojska kaže da je potpuno oslobodila čeličanu Azovstalj\nKurir: ON JE PUTINA IZVESTIO DA JE AZOVSTALJ "OSLOBOĐEN": Šojgu potvrdio ranija pisanja ruskih medija!\nKRAJ NAJKRVAVIJE BITKE RATA Šojgu obavestio Putina o završetku "operacije" u Azovstalju\nIzvor: Blic, 20.Maj.2022\nMinistarstvo odbrane Rusije saopštilo je večeras da je kombinat Azovstalj u Marijupolju potpuno, kako je navedeno, oslobođen.\nIzvor: Nezavisne Novine, 20.Maj.2022\nMOSKVA - Ministarstvo odbrane Rusije saopštilo je večeras da je kombinat Azovstalj u Marijupolju potpuno oslobođen i da je ministar odbrane Sergej Šojgu o tome obavijestio ruskog predsjednika Vladimira Putina.\n20.Maj.2022: Radio Televizija Vojvodine


Pad BDP-a u Srbiji 5-10 odsto - Vladimir Gligorov - Peščanik\n„Ako bi pad BDP-a u prvom i drugom kvartalu ove godine iznosio zajedno deset odsto, a epidemija se produži do kraja maja, pad BDP za celu godinu mogao bi da bude pet odsto, ali ako se ima u vidu visok udeo usluga u ukupnoj proizvodnji u Srbiji, to je verovatno optimistična procena, pa pad od deset odsto ne bi bio iznenađenje“, rekao je Gligorov za agenciju Beta.\n„Pandemija korona virusa izazvala je šok i u ekonomskom smislu, jer su drastično smanjeni socijalni kontakti, a to znači i proizvodnja, a ovakvo stanje trajaće još neko vreme“, rekao je on. Dodao je da „ako se epidemija završi za dva meseca, ne bi bilo neprirodno da ljudi žele da nadoknade izgubljeni rad i potrošnju i u tom slučaju ne bi trebalo očekivati sekundarne recesione posledice, pogotovu ako se vlast i Narodna banka Srbije (NBS) usredsrede na podršku građanima i privredi“.\n„Proizvodnja i ponuda oporaviće se kada prođe pandemija, ali trenutno je u celom svetu prisutan veliki pad privrednih aktivnosti“, ističe Gligorov. „Posle krize države i privrede počeće da se oporavljaju, iako ne svi istovremeno i istim tempom“. Komentarišući mere koje vlade u regionu, ali i širom sveta donose radi ublažavanja negativnih ekonomskih posledica epidemije, Gligorov ističe da su to uglavnom slične mere, kako u zemljama regiona poput Hrvatske ili Srbije, tako i u velikim ekonomskim silama poput Amerike ili Francuske.\n„Postoje neke razlike s obzirom na zahvaćenost neke države pandemijom korone, a dosta toga zavisi i od monetarnih sistema, odnosno radi li se o državama u kojima je valuta evro ili ne. Države koje imaju svoju valutu nešto su u lakšoj poziciji“, ističe Gligorov. „Države su uglavnom odlučile da na sebe preuzmu značajan deo obaveza privatnog sektora. Razumljivo je da su privatnici pozdravili takve odluke vlade, iako će se posle otvoriti problem kako će se posle svega namiriti država. To možda izgleda jednostavno na prvi pogled, ali u praksi može biti komplikovano… Ključno je sačuvati vezu između zaposlenih i preduzeća u kojima rade. Prosto rečeno, glavni je cilj sačuvati preduzeća, banke, znači pokušati spasiti ekonomiju, od propasti, da ne bi morali sve iznova pošto prođe pandemija“.\nGligorov ističe da je „važno zaposlene zadržati na platnim spiskovima kompanija, bez obzira na to što ih sada plaća država. Takođe je bitno da ljudi primaju koliko-toliko pristojne plate, čak i u situacijama kada je potrošnja manja jer kupujemo uglavnom namirnice koje su nužne za život i gotovo ništa više. Međutim, višak koji se sada uštedi, pokazaće se korisnim posle kada budemo morali da vraćamo dugove. Zato je važno sačuvati privredu, a ne prepustiti je događajima koje diktira virus. To je posebno važno za manja i srednja preduzeća, koja ne raspolažu većim rezervama i mnoga bez državne pomoći ne bi izdržala duže od mesec dana, a takve firme čine 90 odsto privrede. U suprotnom, moglo bi doći do masovnih bankrota, a to bi zakomplikovalo situaciju“.


Foto: Srna | Načelnik opštine Istočna Ilidža Marinko Božović\nSrna 22.04.2019 13:19\nISTOČNA ILIDŽA - Odbornici Skupštine opštine Istočna Ilidža odlučili su danas da povelja povodom Đurđevdana - krsne slave i Dana opštine bude dodijeljena predsjedavajućem Predsjedništva BiH Miloradu Dodiku i gradu Istočno Sarajevo za izuzetan doprinos koji su u proteklom periodu dali razvoju ove lokalne zajednice.\nNačelnik opštine Istočna Ilidža Marinko Božović rekao je da je prijedlog da Dodiku bude uručeno najviše opštinsko priznanje uputila i skupštinska većina koju čine SDS, PDP i Ujedinjena Srpska.\nOn je podsjetio da su sredstvima Vlade Republike Srpske na području ove opštine, osim Bolnice "Srbija" i sjedišta Republike Srpske u Istočnom Sarajevu, izgrađene fiskulturne sale u osnovnim školama "Aleksa Šantić" u Vojkovićima i "Petar Petrović NJegoš".\n"Imamo obećanje i za izgradnju zgrade gimnazije i pomoć pri gradnji prostorija Policijske stanice Istočna Ilidža", naveo je Božović.\nPrema njegovim riječima, opština će ove godine dodijeliti i tri plakete - komunalnom preduzeću "Komil", firmi "Eko željeznica" i sportskom radniku Jovici Tošiću za izuzetnu trenersku i profesorsku karijeru.\n"Skupština je donijela odluku i da dodijeli zahvalnice policajcima koji su nedavno učestvovali u spasavanju djece iz požara, kao i dvojici dobrovoljnih davalaca krvi", kaže Božović.\nZamjenik šefa Kluba odbornika SNSD-a Milica Ristović rekla je da je inicijativa da Dodiku bude uručena povelja opštine došla i od Kluba odbornika ove stranke, kao i od medicinskih radnika Bolnice "Srbija".\nOna je istakla da je Dodik, kao predsjednik Republike Srpske i prvi čovjek Vlade Srpske, godinama pomagao razvoj Istočne Ilidže, dodajući da je Vlada ulagala u infrastrukturu na području opštine, kao što su bolnice i škole.\n"Smatramo da rukovodstvo opštine konačno ima sluha kada je riječ o nagradama i priznanjima za ljude iz nekih drugih političkih opcija, koji ne razmišljaju uvijek isto kao opštinsko rukovodstvo. Ovo je izuzetan pomak u izgradnji dobrih odnosa između nivoa BiH, Republike Srpske i lokalnog", rekla je Ristovićeva.\nNa današnjoj sjednici usvojeni su izvještaji resornih odjeljena za proteklu godinu, kao i planovi za korištenje sredstava za unapređenje poljoprivredne proizvodnje u 2019. i za usmjeravanje sredstava za podsticaj malih i srednjih preduzeća na području opštine.\nIstočna Ilidža Milorad Dodik Marinko Božović Istočno Sarajevo


AVGUST JE VREME ZA ODMOR NA OBALI MORA: Toplo mediteransko sunce i hladovina Taurusa – jednom rečju Kemer\nKemer, očaravajuće letovalište Anatlijske rivijere, prostire se između Mediteranskog mora i veličanstvene planine Taurus.\nOkružen idiličnom prirodom u koju su se ušuškali luksuzni hoteli sa pet zvezdica, savršena je destinacija za opušten porodični odmor. Da je sve podređeno uživanju cele porodice, govori veliki broj hotela koji pripada kategoriji „dvoje dece gratis“, što znači da u ovim hotelima dvoje dece u pratnji roditelja boravi sasvim besplatno.\nSigurno se, kao nikad do sad, radujete toplom suncu i mirisu mora. Agencija „1 A Travel“ je specijalizovana za aranžmane u Turskoj i Egiptu. Celokupna ponuda za leto se nalazi na zvaničnom sajtu agencije, gde možete i napraviti online rezervaciju, ukoliko ste već odlučili koji je hotel baš po vašoj meri. Ako niste, nikakav problem, jer pozivom kontakt centra na 011/655 78 00 možete uvek dobiti srdačan savet za planiranje vašeg odmora.


NATO UPOZORIO TAČIJA: Vojska Srbije za jedan dan može zauzeti Kosovo, a onda imate još jedan "NEREŠIV PROBLEM" | DNEVNE\nGeneralni sekretar NATO pakta Jens Stoltenberg nedavno je predsedniku i premijeru lažne države „Kosovo“ Hašimu Tačiju i Isi Mustafi da ne pokušavaju da izazovu rat, jer Vojska Srbije može brzo da zauzme južnu pokrajinu.\nNaglasio je da Vojska Srbije ima operativnu i taktičku prednost na terenu i da bi u kratkom roku, od svega nekoliko sati, mogla da zauzme sever Kosova, sve do Ibra, a možda i veći deo pokrajine – prenose diplomatski izvori. Stoltenberg je dodao i da bi NATO pakt na Kosovu morao oprezno da reaguje i zbog „nove politike Donalda Trampa“.\n– Tačiju i Mustafi je u jednom trenutku rekao: „Gospodo, ne zaboravite da u SAD više nije predsednik ni Klinton ni Obama.\nNisam siguran da bi Tramp zbog Kosova ušao u rat sa Rusijom i Putinom – preneli su diplomatski izvori.\nStoltenberg je rekao da bi u slučaju da Vojska Srbije zauzme sever Kosova, Rusija sigurno pristigla u pomoć i podržala Beograd.\nTada bi Putin Srbiji momentalno poslao vojnu pomoć i tehniku kao i značajan broj specijalaca i vojnih instruktora – ističe izvor.


„Farmland“ traži od RS desetogodišnji zajam od 15 miliona KM!!!\n23.08.2013. / 13:15\nBANJALUKA, Govedarska farma „Farmland“ iz Nove Topole traži od Investiciono-razvojne banke RS zajam od 15 miliona KM sa kamatom od samo četiri odsto, a kako bi mogla da vrati kredit Hypo banci Banjaluka. Farmland namjerava uzeti zajam od RS na period od 10 godina sa grejs periodom od čak tri godine, saznaje portal CAPITAL.\nFarmland godinama uživa privilegovan položaj u Republici Srpskoj. Dobila je milionske podsticaje i desetine miliona povoljnih državnih kredita od IRB dok istovremeno ne plaća koncesiju za poljoprivredno zemljište, ne plaćaju poreze i obaveze po osnovu emitovanih obveznica koje je država od njih kupovala. (http://www.capital.ba/%E2%80%9Cfarmaland%E2%80%9D-dobio-112-miliona-km-podsticaja-a-drzavi-duguje-22-miliona-km-poreza/ )\nUpravni odbor Farmlanda je predložio Skupštini akcionara da na sjednici zakazanoj za 24. septembar da saglasnost na upis hipoteke nad nekretninama farme, kao garanciju za dobijanje novog zajma od 15 miliona KM, a u korist Fonda za razvoj i zapošljavanje RS i Garantnog fonda RS.\nU objašnjenju UO navodi se da su ove nekretnine već založene u korist Hypo banke, što očito neće biti prepreka IRB da odobri zajam.\nZa vraćanje zajma Farmlanda uz hipoteku, garantovao bi Garantni fond RS u iznosu od 1,5 miliona KM.\nNejasno je da Farmland traži znatno više novca nego što je Vlada Republike Srpske odobrila na sjednici, 18. jula ove godine. Po toj odluci Poljoprivrednom gazdinstvu “Farmland ” je odobreno podnošenje zahtjeva za zajam od IRB-a u iznosu od 11.447.472 KM.\nSredstva će dobiti iz Zajmova za poljoprivredu i prerađivačku industriju. Šokantno da RS kreditira poreskog dužnika da bi on joj vratio dug.\nDa bi ovo bilo moguće, Vlada je prethodno izmijenila Pravila plasmana po kreditnim linijama i zajmovima (Službeni glasnik RS br. 54 od 27. juna 2013. godine). Članom 7. Pravilnika precizirano je da “IRB RS ograničava minimalan i maksimalan iznos kredita o okviru kreditnih linija i zajmova prema namjeni”.\nIstim članom je precizirano da je maksimalan iznos kredita po svim kreditnim linijama 5.000.000 KM. To znači da Farmland ne bi mogao dobiti 15 miliona KM, međutim, Vlada je odmah, u istom Pravilniku, napravila i izuzetke od ograničenja, i sebi dala za ekskluzivno pravo da odlučuje ko će to biti.\nU Pravilniku postoji i član 19., koji omogućava da Vlada određenim firmama odobri i znatno veća kreditna sredstva. Član 19. glasi:\nUkupan iznos sredstava plasiranih po korisniku iz izvora IRB RS na dan podnošenja zahtjeva za kredit finansijskom posredniku, odnosno IRB RS za zajam ne može biti veći od najvišeg iznosa po kreditnoj liniji i zajmu prema namjeni, propisanom članom 7. ovih pravila, osim za pravna lica koja odredi Vlada RS posebnom odlukom.\nNema podataka – para ima\nVlada očito podržava firme u čije poslovanje nema uvida. Farmland ne objavljuje redovno svoje finansijske i revizorske izvještaje. Na Banjalučkoj berzi poslednji je revizorski izvještaj je za 2011. godinu. Iz Izvještaja je vidljivo da ukupne obaveze Farmlanda premašuju 28 miliona KM.\nBivša Direkcije za robne rezerve RS sklopila je sporazum “Farmlandom”, vrijedan 10 miliona KM, po kojem je ova farma trebala dobiti 1.000 junica (dobili 500). Posao sa Farmlandom je sklopljen bez raspisivanja tendera, zbog čega su negodovali predstavnici 11 hiljada farmera iz RS. Nije jasno zbog čega Vlada nije dala priliku i drugim farmerima da u konkurentskoj utakmici pokušaju sklopiti ovako povoljan posao sa državom.\nPoreska uprava RS je prethodnih godina često blokirala račun Farmlanda zbog neplaćenih obaveza, ali je Vlada to brzo riješila, naređujući da se račun odblokira. (http://www.capital.ba/rs-nagraduje-neuredne-poreske-obveznike/ )\nS druge strane Farmaland je bio vrlo dosljedan i uporan u konstatnom traženju novih povlastica od RS, koje su često imale neobjašnjivo veliko razumijevanje državnih organa i institucija.\nTražili su da se samo zbog njih prekrši Pravilnik o podsticijama za razvoj poljoprivrede (http://www.capital.ba/farmaland-trazi-da-se-zbog-njih-prekrsi-pravilnik-o-podsticajima/ )\nSamo od 2007. do 2011. godine „Farmland“ je dobio ukupno 11,2 miliona KM podsticaja.\nIstovremeno, prema tim podacima (iz 2011. godine)„Farmaland“ je dugovao 2, 2 miliona KM za poreze i doprinose.\nPrema podacima za Komisije za koncesije RS, “Farmland” obrađuje više od šest miliona kvadratnih metara najkvalitenije državne zemlje, ali za nju godinama unazad ne plaća koncesionu naknadu. Opravdanje je da nisu ušli u posjed, ali to nije bila prepreka da za to isto zemljište od Ministarstva poljoprivrede godinama redovno dobijaju podsticaje u novcu, te u regresiranom đubrivu i nafti koje se dodjeljuje po hektaru obradive površine.


HLADNI TALAS PARALISAO GRČKU: OGRANIČENJA U SAOBRAĆAJU ĆE POTRAJATI | Hayat.ba\nHladni talas koji se proteklih dana proširio na Grčku donio je danas veoma niske temperature u pojedinim dijelovima zemlje, snježne padavine na Atici i brojna ograničenja u saobraćaju.\nHladni front koji je pogodio Grčku, “nazvan Leandros”, donio je obilne snježne padavine od Soluna do Atike i prouzrokovao nestanak struje u istočnom dijelu Soluna danas, dok se na Kritu očekuju naleti jakog vjetra i jake kiše koja će potrajati do utorka, prenosi ANA.\nNa višim nadmorskim visinama na području Atike, centralne Grčke i Peloponeza na nekoliko puteva zahtjeva se obavezna zimska oprema za vozila, dok je policija na nekoliko dionica u tom području ograničila kretanje teških kamiona ili u potpunosti zaustavila saobraćaj.\nZvaničnici iz grčkog mistarstva civilne zaštite i sektora za vanredne sitacije razmatrali su juče i nova ograničenja u saobraćaju i druge mjere zbog loših vremenskih uslova koji će potrajati, kako je najavljeno, do utorka, navodi agencija.\nSNIMAK JE OTKRIO: UHAPŠENA MEDICINSKA SESTRA KOJA JE ANTIVAKSERIMA LAŽIRALA DAVANJE VAKCINE\nNermina Hasić - 17/01/2022 08:11 0\nItalijanska policija je u Palermu uhapsila medicinsku sestru koja je lažirala davanje vakcine antivakserima kako bi dobili certifikate za putovanja i ulazak u javne zatvorene objekte, piše The Guardian.


Vladisavljev: Zakasnela reakcija evroposlanika na rast kineskog uticaja u Srbiji - Politika - Dnevni list Danas\nPočetna » Politika » Vladisavljev: Zakasnela reakcija evroposlanika na rast kineskog uticaja u Srbiji\nSagovornici Danasa o pismu poslanika EP u vezi sa sve većim kineskim uticajem u Srbiji i predstojećom štetom po životnu sredinu\nVladisavljev: Zakasnela reakcija evroposlanika na rast kineskog uticaja u Srbiji\nM. D. Miljković - M. Stojanović21.01.2021. 14:04\nDvadeset šest članova Evropskog parlamenta uputilo je pismo evropskom komesaru Oliveru Varheljiju u vezi sa „sve većim kineskim uticajem u Srbiji i predstojećom štetom po životnu sredinu koja je nastala usled nekoliko teških industrijskih projekata kineskih kompanija u Srbiji“.\nKomentarišući pritužbe evroposlanika, Stefan Vladisavljev, programski koordinator Beogradskog fonda za političku izuzetnost, navodi za Danas: „Zabrinutost evroposlanika jeste opravdana jer problem uticaja kineskih fabrika na zaštitu životne sredine i zdravlje građana u delovima Srbije u kojima te fabrike posluju jeste realan problem. Toga su svesne i same kineske fabrike, kao i predstavnici vlasti u Srbiji, s obzirom na to da su već nekoliko puta najavljivali brže i efikasnije rešavanje takvih problema.“\n– Međutim, povezivanje navedenih kineskih investicija u Boru, Smederevu i Zrenjaninu sa uopštenim negativnim uticajem koje one mogu imati na „sve veći uticaj Kine u Srbiji i drugde“ dve godine nakon što je poslednja od tih investicija stigla u Srbiju je zakasnela reakcija evroposlanika. U ovom trenutku, tako kasno nakon realizacije, iskazana zabrinutost neće imati velikog efekta na same projekte. Takođe, pitanje je da li će Evropska komisija, kojoj su zabrinutosti upućene, preduzeti bilo kakav korak po ovom pitanju. Pitanje je zbog toga što su Evropska unija i Kina na samom kraju 2020. postigle sveobuhvatni dogovor o investicijama koji sada čeka početak procesa ratifikacije, te pokazali da je sama EU veoma spremna da sarađuje sa Kinom u oblasti investicija. Zbog toga bi se potencijalna kritika kineskih investicija u Srbiji mogla okarakterisati i kao licemerna – poručuje Vladisavljev.\nDirektor istraživanja ISAC fonda Igor Novaković kaže da mu pismo evroparlamentaraca Varheljiju nije začuđujuće, jer je Evropski parlament dosta aktivan u prethodnom periodu oko pitanja uticaja Kine u samoj Evropskoj uniji.\nOn podseća da je pre dve godine doneta uredba EP o uspostavljanju okvira za proveru stranih direktnih investicija u EU.\n– To je neobavezna preporuka EU. Taj dokument se ne transponuje direktno u domaće zakonodavstvo, već svaka od država EU treba da primeni svoj sistem. Ali, u principu, to se upravo tiče kineskog uticaja u samoj Evropskoj uniji. U tom kontekstu, oni su verovatno zabrinuti šta se dešava kod država kandidata – objašnjava Novaković.\nPrema njegovim rečima, neke od investicija koje dolaze predstavljaju dobru vest za Srbiju u ekonomskog smislu, zato što su neka velika preduzeća koja su dosta dugo bila na teretu građana Srbije sada skinuta sa njihovih leđa i počela su da operišu samostalno.\n– Sa druge strane, postoji čitav niz problema, od zagađenja, do manjka transparentnosti oko određenih aspekata samih investicija i načina na koji su one sprovedene – navodi Novaković.\nOn ukazuje da bez obzira što je EU tokom protekle decenije imala prilično dobru koordinaciju sa Kinom kada je reč o nekim globalnim pitanjima, te što je nedavno zaključen sporazum o investicijama EU i Kine, ako pratimo izjave evropskih zvaničnika, Kina je istovremeno označena i kao strateški partner ali i kao takmac.\n– Treći problem koji je tu veoma bitan je orijentisanost Evropske unije ka zelenim tehnologijama. Tu pre svega treba istaći Evropski zeleni dogovor koji je počeo da se primenjuje i koji predviđa destimulaciju proizvodnje koja ima veću štetu po životnu sredinu. To je jedna stvar koja će nas sigurno u budućem periodu zakačiti, čak i ako ostanemo van članstva u EU. Mi smo okruženi EU, oni su naš glavni trgovinski partner i gro investicija dolazi iz EU. Ako neko misli da će nas to zaobići time što ćemo eventualno ostati van EU, grdno se vara. Mi smo sa svih strana njome okruženi – zaključuje Novaković.\nDejan Bulatović, potpredsednik Stranke slobode i pravde i nekadašnji prvi čovek Zelene ekološke partije „Zeleni“, kaže da već duže vreme ukazuju na pogrešnu stranu industrijalizacije u Srbiji, vezano za ulaganja kineskih kompanija, a na štetu životne sredine.\nOn navodi da Vlada ne vodi računa na koji način izdaje dozvole i kako prihvata projekte ugrožavajući građane.\n– Pogledajte šta se dešava u Boru kada je u pitanju zagađenje vazduha, baš od strane kineske kompanije. Bor je danas jedan od najzagađenijih gradova u svetu. To je ono što Vlada ne radi već duže vreme. Dakle, gledaju samo njihovu korist, a nauštrb građana Srbije. Ono što bi Vlada morala da uradi, a po uzoru na vlade zemalja Evropske unije, jeste da na prvom mestu bude zaštita građana, njihovih života, vazduha i vode. Tu mora da se vodi računa. Postoje sertifikati koji moraju da se prođu, postoje određeni filteri. Ja ne kažem da treba da se gase i da se proteruju te firme, ali bi svakako trebalo da te fabrike prođu najžešće inspekcijske službe – ističe Bulatović.\nOn dodaje da u našoj zemlji postoji zakon koji je dobar, ali da je problem što se on ne primenjuje. Bulatović poručuje da ekonomski napredak ne može da bude opravdanje kada je u pitanju zdravlje ljudi.\nMinistarka bez odgovora\nRedakcija Danasa uputila je pitanje ministarki za zaštitu životne sredine Ireni Vujović u vezi s pismima evroparlamentaraca, ali ona nije odgovarala na naše mejlove i SMS poruke. Takođe, do zaključenja ovog izdanja našeg lista od Varheljijevih saradnika zaduženih za medije nismo dobili nikakav odgovor na pitanje da li je on primio pismo grupe poslanika EP.\nevroposlaniciigor novakovicKinaOliver VarheljiStefan VladisavljevBeograd\n4 reagovanja na “Vladisavljev: Zakasnela reakcija evroposlanika na rast kineskog uticaja u Srbiji”\n21. januara 2021. u 14.46\nŠteta što u Srbiji nema samo 1 vakcina i to kineska pa da se Vladisavljev odupre kineskoga uticaja….\n21. januara 2021. u 15.29\nToliko histerije i mržnje protiv Kine ustvari krije gospodjino ljubavno razočarenje nekog kineza…\n21. januara 2021. u 15.48\nPoštovani/ne, Vas je briga za čidtiji vazduh kao do lanjskog snega. Vas muči što Srbija ne kupuje gas i čelik iz USA koji je skuplji od onog gasa koji dobijamo iz Rusije ili čelika koji proizvodimo kod nas po kineskoj tehnologiji. Što bi neko kupovao nešto skuplje i davao više para, a verujte da će se i Evropa okrenuti gasu iz Rusije u skoroj buducnosti jer je i njima skup Američki gas.\n21. januara 2021. u 19.22\nNjih, prvenstveno, iritira što to zagađenje iz Srbije zahvaljujući vetrovima delimično odlazi i u EU. Tebi, verujem, odgovara da udišeš kancerogeni vazduh i pijuckaš vodu punu teških metala?


Komisija za žalbe naložila prebrojavanje 117 glasačkih kutija na Kosovu\nKomisija za žalbe Centralne izborne komisije Kosova naložila je da se prebroje glasovi u 117 glasačkih kutija pošto je usvojila 40 žalbi koje su podnete nakon objavljivanja konačnih rezultata.\nKomisija je primila 66 žalbi, od toga je odbila 26, a prihvatila 40.\nZa 17 žalbi je naložila prebrojavanje glasova, u 117 glasačkih kutija.\nPredstavnik komisije za žalbe Mulj Desku rekao je da je od ukupnog broja prihvaćenih žalbi Demokratska partija Kosova podnela 20, od kojih su tri odbijene.\nOn je dodao da je su koalicije - Demokratski savez Kosova, Alijansa novo Kosovo i Alternativa podnele 19 žalbi od kojih je prihvaćeno 9, a da je Samoopredeljenje imalo dve žalbe i da je jedna prihvaćena.\nKomisija je saopštila da nije bilo žalbi koje se odnose na poništene glasove.\nNezadovoljne strane imaju pravo žalbe Vrhovnom sudu Kosova u roku od 24 sata nakon prijema odluke Komisije za žalbe.\nVrhovni sud Kosova je dužan da u roku od 72 donese odluku o žalbama.


subota, 03 avgust 2019 14:20\nAsfaltiranje kolovoza na putu Baranda – Sakule je završeno i ostalo je da se da se finiširaju završni radovi na saobraćajnoj signalizaciji i uređenju bankina i kanala. U kabinetu predsednika opštine održan je sastanak između predstavnika lokalne samouprave i firme Strabag na kojem je dogovorena preostala dinamika radova i naknadne ispravke na saobraćajnici. Tim povodom predsednik opštine Opovo dr Zoran Tasić izdao je saopštenje za javnost:\nsubota, 03 avgust 2019 12:54\nAuto sleteo sa puta,udario u drvo - jedna osoba poginula!\nKako saznaje RTV Pančevo, noćas oko 2 sata došlo je do saobraćajnog udesa u kojem je jedna osoba izgubila život, a druga povređena\nsubota, 03 avgust 2019 11:29\nsubota, 03 avgust 2019 11:13\nsubota, 03 avgust 2019 10:59\nsubota, 03 avgust 2019 10:53\nVaterpolo turnir „Keel Kup“ u Beloj Crkvi\nNa glavnom jezeru u Beloj Crkvi počeo je vaterpolo turnir „Keel kup“ koji će trajati od drugog do četvrtog avgusta. Takmičiće se osam grupa iz Srbije i biće organizovana proslava povodom petogodišnjice održavanja.


#CSRSRBIJA2016 – Tijana Koprivica, Delta Holding: CSR više nije opcija već ključna komponenta održivog razvoja celokupnog poslovanja – Nadlanu.com\n#CSRSRBIJA2016 – Tijana Koprivica, Delta Holding: CSR više nije opcija već ključna komponenta održivog razvoja celokupnog poslovanja\nObjavljeno 23. maja 2016. / 14:27:41\nNa panelu “Održivi razvoj” učestvovaće i Tijana Koprivica, Chief Business Sustainability Officer, Delta Holding.\n– Društveno odgovorno poslovanje (CSR) više nije opcija već ključna komponenta održivog razvoja celokupnog poslovanja jedne organizacije. Delta Holding od osnivanja kontinuirano ulaže u unapređenje kvaliteta proizvoda, profesionalni i lični razvoj zaposlenih, u modernizaciju svojih proizvodnih pogona i zaštitu životne sredine. Vrhunski rezultati i održiv razvoj kompanije zasnovani su i na poštovanju međunarodnih standarda kvaliteta koji dodatno garantuju bezbednost i kvalitet proizvoda, usluga i poslovnih procesa.\nNa koji način vaša kompanija podstiče svoje zaposlene da budu društveno odgovorni?\n– Zahvaljujući visoko razvijenoj svesti zaposlenih o važnosti održivog poslovanja, korporativna društvena odgovornost integrisana je u sve procese rada u Delti. Svakodnevni poslovi obavljaju se uz uvažavanje potreba kolega i poslovnih partnera, sa akcentom na zaštiti životne sredine. Zaposleni u Delti učestvuju u projektima Zasad za budućnost i Delta treći roditelj koje realizuje Delta Fondacija. U okviru projekta Zasad za budućnost stručnim savetovanjem pomažu poljoprivrednim socijalnim preduzećima, dobitnicima grantova, da razvijaju poslovanje i postignu održivost. U okviru projekta Delta treći roditelj zaposleni pomažu siromašnim porodicama koje su u riziku od izmeštanja dece u ustanove socijalne zaštite donacijama osnovnih životnih namirnica, odeće, školskog pribora i igračaka. Jednom godišnje, učešćem u Trci zadovoljstva na Beogradskom maratonu i donacijom priloga daju podršku Deci leptirima iz udruženja Debra. Pred novogodišnje praznike, u okviru akcije Deda Mrazovi pomoćnici, zaposleni, zajedno sa svojom decom, pripremaju paketiće za decu iz siromašnih porodica. Takođe, naši zaposleni učestvuju u volonterskim akcijama, savetodavnog, humanitarnog i ekološkog karaktera. Organizacijom CSR obuka i predavanja motivišemo zaposlene da razvijaju poslove u skladu sa društveno odgovornim principima, ali i podstičemo da iniciraju akcije i pomažu svojim sugrađanima kada god su u prilici.\n– Delta Holding je član upravnog odbora dva najveća društveno odgovorna udruženja u Srbiji, Globalnog dogovora Ujedinjenih Nacija i Foruma za održivo poslovanje. Sve članice karakteriše visoko izgrađena svest i velika posvećenost primeni društveno odgovornih principa poslovanja. Ono što je najvažnije zajedno uključujemo socijalna, ali i mala i srednja preduzeća u društveno odgovorne projekte koje im obezbeđuju održivi razvoj.